qundao/data-zh-poetry huggingface dataset:
栖云楼得句
作者：弘历
朝代：清
体裁：古风

搆筑山园楼最古，每来先必到栖云。愁霖时即对云厌，望泽之际观云欣。云岂于人有检择，思虑辄至好恶纷。是时甘膏润麦黍，云来云去随氤氲。不及横楼默无语，似笑多欲徒云云。
栖云楼得句
作者：弘历
朝代：清
体裁：七言律诗

言至静明先憩此，大都吾意不忘初。今来昔往诚何谓，雨较晴量每相于。泉旺实因春泽足，林深恰值夏阴舒。云乎漫以栖为美，布去施甘正望予。
栖云楼有会
作者：弘历
朝代：清
体裁：七言律诗

每至静宜先此憩，憩来例必泐章留。昨方过雨山增润，便弗栖云楼亦由。心可应知无不可，目谋还属有为谋。黄绫诗本书将满，欲减吟其能减不。
栖云楼题句
作者：弘历
朝代：清
体裁：七言律诗

栖云今岁又栖云，卯见吐英辰减氲。生灭灭生徒幻相，色空空色祇繁文。五间宁有去来想，一片原无离合分。见到斯而行未到，依然南望寸心纷。
栖月崖
作者：弘历
朝代：清
体裁：古风

一年十二月，遇闰增其一。有月必栖崖，对崖则斯室。是乃恒惯经，无得亦无失。而我来香山，岁中曾几日。从未斯室宿，昼游偶一即。然则为此名，乃由想像出。因思邃古来，岂不富撰述。恐如此者多，吁嗟果谁实。
栖月崖
作者：弘历
朝代：清
体裁：七言绝句

几间精舍傍山崖，偶憩何曾久坐斋。祗有松梢蟾魄上，千秋万古与之皆。
栖月崖
作者：弘历
朝代：清
体裁：五言律诗

崖傍亩平处，栖月有閒房。十岁九不入，名孤实并忘。诣高因雨后，得半憩晨凉。静室知非远，来寻静亦忙。
栖月崖
作者：弘历
朝代：清
体裁：七言绝句

曾未山斋一清宿，偶来寓兴亦吟题。了知昨夜窗前见，正是当门崖外栖。
栖月崖
作者：弘历
朝代：清
体裁：古风

栖月我所名，曾未见月栖。是谓想当然，月崖两不知。因悟一切称，无非揣度私。谁能忘象诠，可与言天倪。
栖月崖
作者：弘历
朝代：清
体裁：古风

甫经过上弦，下舂月当午。游山未至晏，半轮已堪睹。精庐据幽崖，层林罗楚楚。素蟾影荡摇，徘佪不忍徂。偶遇爱此景，此景自太古。
栖月崖
作者：弘历
朝代：清
体裁：古风

路经栖月崖，驻辇聊栖处。一以息众人，一以观佳所。佳所在月栖，而我未一睹。向戒秉烛游，兹更年增许。惟是偶揽过，坐弗暖席去。斯乃孤其名，责实意徒怃。然而崖与室，月自栖终古。
栖月崖
作者：弘历
朝代：清
体裁：古风

遇晓月栖西，乘望月栖东。东西有何定，月之栖不穷。栖西必在晨，栖东应于暮。晨值敕政时，暮当息有度。所以过斯崖，每鲜逢钩轮。惟付嵚屹者，栖以千万春。
栖月崖口号
作者：弘历
朝代：清
体裁：七言绝句

山平处以筑山斋，旧与名云栖月崖。栖月不知凡几度，未曾一宿印佳怀。
栖贤寺
作者：弘历
朝代：清
体裁：五言律诗

尚有幽佳处，乘閒一历之。居然皆佛土，栖者曰贤谁。学固不同道，境真可乐饥。缁衣如咏什，于此得无疑。
栖霞受翠楼联
作者：弘历
朝代：清
体裁：联

众花胜处松千尺；群鸟喧时鹤一声。
栖霞室
作者：弘历
朝代：清
体裁：五言律诗

云深有精舍，荟蔚试披行。映日浑成绮，赓歌漫拟卿。几曾让荷浦，常自写松楹。适在山蹊下，惟疑望赤城。
栖霞室
作者：弘历
朝代：清
体裁：五言律诗

倚岩三架屋，颢气接鸿濛。浙左赋曾读，江南名偶同。虚来自生白，起处亦标红。今昨摄山况，无殊一瞬中。
栖霞室
作者：弘历
朝代：清
体裁：古风

倚岩搆书室，云霞常写楹。写则亦必栖，是吾所以名。宁因望伞山，数典僧绍明。夏雨既应时，灵山吐英英。我甫旋巡跸，弃暇兹延清。南顾偶思义，曰仍在民情。
栖霞室
作者：弘历
朝代：清
体裁：五言律诗

岩边栖朴舍，名偶摄山同。所喜室生白，底须霞照红。岚光常荟蔚，春意渐怡融。却听江皋雁，北来音落空。
栖霞室
作者：弘历
朝代：清
体裁：古风

归云写雾坌窗纱，日与幻之为明霞。霞光日色两无定，三间岩屋常清嘉。既深而静窈且窕，长夏如秋颢气表。遥吟俯畅皆合宜，默契深资殊不少。江南精舍定何如，因之遐忆明僧绍。
栖霞室
作者：弘历
朝代：清
体裁：五言律诗

清游逢快霁，写雾净楣檐。漫忆江南寺，平消六月炎。露光浮砌卉，籁影拂书签。隔岭钟声听，洒然情性恬。
栖霞室
作者：弘历
朝代：清
体裁：古风

溪斋遂泛舟，挹清更乘便。向南转而东，石壁沿峭茜。壁上栖岩室，日照如霞绚。朴斲非綵画，林卉丹青变。去岁摄山况，弹指面前见。
栖霞室
作者：弘历
朝代：清
体裁：古风

西嶂落平似垂龙，于兹少辑仍夷嵏。倚岩得室朴而野，栖云受日为霞红。云栖即是栖霞处，建业钱塘两如故。岂重佳景缱江山，惟有民情忆休助。稻田俯揽微风起，又复因之望雨矣。
栖霞室
作者：弘历
朝代：清
体裁：古风

霞来任彼栖，霞去弗恋思。霞故匪有意，室亦本无为。而何往来者，云栖霞室兹。荟蔚今复佳，俯仰又一时。然非孙兴公，形容当待谁。
栖霞室作·其一
作者：弘历
朝代：清
体裁：六言诗

倚岩久矣三间，小憩每因寄閒。自爱岚霭朝暮，非关慕蔺摄山。
栖霞室作·其二
作者：弘历
朝代：清
体裁：六言诗

卷舒几缕绮散，映带群峰翠含。一晌风来窗北，亦如身在江南。
栖霞室口号
作者：弘历
朝代：清
体裁：七言绝句

倚岩幽室俯溪光，启迪诗情迥异常。恰似摄山春暮月，静含太古坐书堂。
栖霞行馆作
作者：弘历
朝代：清
体裁：五言律诗

行馆朴而幽，依然前度修。轩窗无俗韵，林壑有神投。鸟语花间出，泉声竹里流。玲峰院墙内，趁暇一登游。
栴檀林
作者：弘历
朝代：清
体裁：七言律诗

一岭东西隔翠岑，西为创得东檀林。踰焉事半功斯倍，幻矣右阳左乃阴。去岁题诗已成昔，今秋即景又从今。堂中调御如如相，笑我犹然今昔心。
栴檀林
作者：弘历
朝代：清
体裁：五言律诗

一岭横拖处，平分东与西。无端试升降，便觉别高低。大士相常净，栴檀林昔题。由来有为法，不出六如提。
栴檀林
作者：弘历
朝代：清
体裁：七言律诗

不事庄严事净供，栴檀得号以斯从。萦青缭翠都禅味，鸟语花香阐正宗。隔岁仍兹小年阅，今来讶似昨临逢。可恒耽静旋言去，林外惟瞻云锁重。
栴檀林
作者：弘历
朝代：清
体裁：古风

垒㠑更盘上，云栈殊嵚崟。夹径霏众香，是为栴檀林。结宇虽不多，廓落凌千寻。闻复翳根除，那觅去来今。调御及应真，坐證以无心。
栴檀林
作者：弘历
朝代：清
体裁：七言律诗

层岩北转陟孱颜，林号栴檀树杪间。未可指名皆慧叶，都标心印护禅关。香龛了识诸空相，静室聊消片晌閒。不事庄严敦净朴，是为本色道场山。
栴檀林
作者：弘历
朝代：清
体裁：五言律诗

岰㠡攀援上，芬芳递袭闻。有声皆静寂，无色亦氤氲。调御恒如是，应真迥不群。设云示真相，真相落功勋。
栴檀林
作者：弘历
朝代：清
体裁：七言律诗

水月庵傍入径纡，言寻精舍畅清娱。一窗暖日迟予坐，四面秋山得尔殊。法苑依然来鹿友，梵居曾不著僧刍。天香恒自林问喷，岂系寻常菀与枯。
栴檀林
作者：弘历
朝代：清
体裁：古风

盘旋陟林巘，清净结花宫。枝叶霏天香，栴檀将毋同。早是鼻根寂，何有眼界逢。应真左右围，调御坐居中。不以装严饰，内空内外空。弹指视昨年，犹为尘念蒙。
栴檀林
作者：弘历
朝代：清
体裁：七言绝句

跬步峰形有万千，净香披处忘尘缘。何须兜率天中觅，涧叶岩枝岂不然。
栴檀林
作者：弘历
朝代：清
体裁：五言律诗

遵冈复少降，精舍得夷嵏。林入栴檀境，味参微妙风。庄严谢愿海，清净契禅丛。万壑鸣天籁，不空真是空。
栴檀林
作者：弘历
朝代：清
体裁：七言绝句

馥郁天香石径穿，入流忘所得闻诠。漫言薝卜方堪并，涧叶崖葩一体全。
栴檀林八咏 其一 霜坂
作者：弘历
朝代：清
体裁：七言绝句

白露为霜耀日鲜，玉铺谷底复山巅。印来鹿迹疑人迹，神向飞卿句里传。
栴檀林八咏 其一 风
作者：弘历
朝代：清
体裁：七言绝句

卉翕何来奏夏钧，声闻总以静为因。了知室是维摩室，吹去天花不著人。
栴檀林八咏 其七 鹤磴
作者：弘历
朝代：清
体裁：七言绝句

龛鬖羽客唳崇椒，不放何须更说招。却笑丹台伴仙子，恐应输此恣逍遥。
栴檀林八咏 其七 鹿
作者：弘历
朝代：清
体裁：七言绝句

命侣出林了弗藏，印泥有篆不成章。月明如水诸天静，鹿苑群来谒鹿王。
栴檀林八咏 其三 月
作者：弘历
朝代：清
体裁：七言绝句

山腰半亩贮澄渟，印入金轮泯色形。丈室端然调御坐，月天子听法王经。
栴檀林八咏 其三 蜃窗
作者：弘历
朝代：清
体裁：七言绝句

山中朝暮顿增寒，暖席坐来久益安。却喜蜃窗无障碍，烟霞变态尽人看。
栴檀林八咏 其二 云
作者：弘历
朝代：清
体裁：七言绝句

荟蔚朝隮每润楼，傍楹閒写傍林浮。沾衣何碍循蹊步，即是黄山畅远游。
栴檀林八咏 其二 冰池
作者：弘历
朝代：清
体裁：七言绝句

小小山池渟且澄，塞寒九月早凝冰。漫言稀见沦涟趣，心向不波处可徵。
栴檀林八咏 其五 枫
作者：弘历
朝代：清
体裁：七言绝句

塞未飞霜叶未丹，浓青犹复锁林端。问斯可是栴檀否，八辨看来祇一般。
栴檀林八咏 其五 落叶
作者：弘历
朝代：清
体裁：七言绝句

蔌蔌萧萧点砌陲，落来初不藉风吹。六章忆得曾研练，词费而今弗尔为。
栴檀林八咏 其八 蛩
作者：弘历
朝代：清
体裁：七言绝句

夕瑟晨箫伴玉塞，草间石底韵金风。五香薰体都清净，慈力何曾遗小虫。
栴檀林八咏 其八 雀檐
作者：弘历
朝代：清
体裁：七言绝句

麻雀恒随屋处安，相关乐意啅檐端。即今玉塞为灵囿，微物应忘纥那干。
栴檀林八咏 其六 绿芜
作者：弘历
朝代：清
体裁：七言绝句

塞外谁云朔气寒，向阳原有绿芜攒。坐来独惜濂溪老，曾未于斯生意观。
栴檀林八咏 其六 花
作者：弘历
朝代：清
体裁：七言绝句

泼黛秋山若沐鬟，野芳红紫浅深间。释迦大地胥拈起，迦叶作么笑破颜。
栴檀林八咏 其四 松
作者：弘历
朝代：清
体裁：七言绝句

就松筑室松为幄，资益常听谡籁吹。设使移来新子种，童童若此定需时。
栴檀林八咏 其四 毳幔
作者：弘历
朝代：清
体裁：七言绝句

到处精庐书幔施，��禦冷代为之。午暄纵望还因捲，愧异仲舒久下帷。
栴檀林对雨
作者：弘历
朝代：清
体裁：古风

快晴历六日，时行不为霪。昨夜间作雨，晓霁晶千岑。轻舆试问山，遂造栴檀林。书轩小憩坐，片云忽霈霖。雄飞势莫当，檐瀑立注斟。峰峦倏藏画，涧谷胥鸣琴。来疾过亦速，半刻徂云沉。野蹊率已乾，迤逦归路寻。情知弗碍农，虑过已萦心。
栴檀林有会
作者：弘历
朝代：清
体裁：七言律诗

一岭横拖西陟东，由来事半倍成功。曰升曰降昔劳辩，或彼或斯今视同。夏景仍兹以时遇，金仙只在不言中。栴檀名本因假藉，真树千林信孰充。
格淀堤至台头西南而止命接筑至千里长堤因成是什纪事
作者：弘历
朝代：清
体裁：七言律诗

禹贡无堤水亦治，后惟赖此障防之。常虞浑派北瀰至，间有清流南涨时。格淀意佳何忽止，鸠工命续要坚为。村民喜跃从心愿，力穑趋时勉莫迟。
格物
作者：弘历
朝代：清
体裁：古风

纸窗糊玻璃，内外胥相见。及至呼而语，难闻如壁间。移就隔纸言，详悉听弗乱。乃悟玻璃厚，虽明障声唤。纸纵糊以暗，质薄音传惯。得视碍乎听，便听视艰遍。取一兼欲二，人情似无厌。与齿去其角，傅翼两足判。理固宜若斯，陇得蜀莫羡。然更有后言，虞书明达赞。兼听还并观，斯应勉勿倦。
格物
作者：弘历
朝代：清
体裁：古风

风人咏芍药，而未逮牡丹。甚盛始李唐，名噪河洛间。拈毫品花者，着眼徒拘牵。强与分君臣，耳食踵讹传。其实本一种，亦无相后先。试看四生类，皆自盘古权。岂其于芍药，而乃特异焉。其本殊草木，始盖受于天。木者早发华，锦苞诚丽妍。香气或稍逊，凋零迅可怜。草者每后时，朵让鼠姑鲜。艳香乃过之，荣常两月连。丰此啬于彼，万物理固然。格物有会心，因以成诗篇。
桂
作者：弘历
朝代：清
体裁：七言律诗

一种皋涂试塞风，清芬净质玉珑璁。春华秋实寻常胜，燕北江南讶许同。芳信不孤八月节，幽襟宛忆小山丛。关河漫道遥艰致，都在冰轮朗照中。
桂
作者：弘历
朝代：清
体裁：五言律诗

今年秋信长，九月桂花黄。砌下芳融日，塞中寒傲霜。小山重咏句，圆魄早亏匡。拟付含毫者，还称天外香。
桂
作者：弘历
朝代：清
体裁：七言绝句

垂垂金粟亚盆閒，花信迟因待此间。牛放别来逢盛放，盘山却幻作香山。
桂
作者：弘历
朝代：清
体裁：五言律诗

塞暖虽迟放，中秋不爽期。品高出尘质，芬寂入闻思。绿玉裁为叶，黄金缬作蕤。我心孰先获，侍御早成诗。
桂
作者：弘历
朝代：清
体裁：七言律诗

塞苑何来江国枝，中秋节近不违期。猗风香逐金风递，浥露穗擎玉露垂。又已隔年看净品，谁能特地罢摛词。设如拟作月中树，无翼飞来有所思。
桂
作者：弘历
朝代：清
体裁：五言律诗

天香那让时，金粟又盈枝。真是飘云外，谁云此塞陲。芳惟秋可撷，影共月来移。何物不能致，予方怵在兹。
桂
作者：弘历
朝代：清
体裁：五言律诗

好花不让节，满树粟霏黄。标出正中色，散为真静香。种来应月窟，根徙自江乡。塞苑扬猗处，宁知道路长。
桂
作者：弘历
朝代：清
体裁：五言律诗

气暖花迟放，粟胎才渐黄。依然江国候，谁曰塞山凉。雅爱扶疏格，惟思道路长。蟾宫原有约，应节自芬芳。
桂
作者：弘历
朝代：清
体裁：五言律诗

爱此招摇种，纷敷郁烈芳。叶翻遮户绿，花散逗林黄。夏半迎薰秀，秋分裛露香。拟增新品格，月木驻年长。
桂
作者：弘历
朝代：清
体裁：七言律诗

迟开欲问女夷囊，今日欣看拂槛芳。嘉卉解迎秋半节，金枝齐放月中香。珠声时坠瀼瀼露，雾气常霏曲曲廊。纵使素灵多羽卫，供馀丹粟九秋粮。
桂
作者：弘历
朝代：清
体裁：五言律诗

逢闰得秋早，皋涂已放芬。色原尘外质，香合静中闻。金玉非宜拟，麝檀底藉薰。崇情托云表，招隐漫云云。
桂
作者：弘历
朝代：清
体裁：七言律诗

金秋丽日霁光鲜，恰喜天香映寿筵。应节芳姿标画格，一时佳兴属吟篇。赓歌东壁西园合，风物南邦北塞连。幽赏讵惟增韵事，更因丛桂忆招贤。
桂
作者：弘历
朝代：清
体裁：七言绝句

金粟原殊世上花，曰香曰色孰能加。浪传玉斧修吴质，未识通身是道芽。
桂
作者：弘历
朝代：清
体裁：五言律诗

露重槛风凉，迎阶绿间黄。中秋先报节，隔岁入吟章。一例皋涂种，偏依楚畹芳。谁曾到蟾窟，此处满天香。
桂六首·其一
作者：弘历
朝代：清
体裁：五言绝句

秋暖胜去年，桂花开却早。皋涂真有神，应节从吾好。
桂六首·其三
作者：弘历
朝代：清
体裁：五言绝句

花既有君子，树岂无金仙。举手向空宇，新蟾银汉边。
桂六首·其二
作者：弘历
朝代：清
体裁：五言绝句

不可更孤负，色香静且娟。一晌含毫对，流阴霎两年。
桂六首·其五
作者：弘历
朝代：清
体裁：五言绝句

纱窗多护惜，瓷盆亦贴妥。若从闻思修，堪證菩提果。
桂六首·其六
作者：弘历
朝代：清
体裁：五言绝句

本是江南树，扬猗塞北山。何物不可致，人材较却艰。
桂六首·其四
作者：弘历
朝代：清
体裁：五言绝句

满院甜香喷，坐久却淡如。会心不在远，似与善人居。
桂枝词三首·其一
作者：弘历
朝代：清
体裁：七言绝句

桂花时节多孤负，亦有天香塞外飞。却讶精神似王粲，山川信美土斯非。
桂枝词三首·其三
作者：弘历
朝代：清
体裁：七言绝句

无花色相有花馣，琼绿云中放正酣。金粟如来真实体，心香意蕊恰宜参。
桂枝词三首·其二
作者：弘历
朝代：清
体裁：七言绝句

今年八月好中秋，应节皋涂喷蕊稠。金殿玉阶流馥处，一轮圆满正当头。
桃
作者：弘历
朝代：清
体裁：七言绝句

春花使者䟎程期，报道名园第一枝。无那东风忒相妒，三分尘土一分姿。
桃·其一
作者：弘历
朝代：清
体裁：七言绝句

临蹊初见几枝开，应节标芳有是哉。辜负花朝真错怪，迎人春色自东来。
桃·其一
作者：弘历
朝代：清
体裁：七言绝句

寻芳迟见锦苞开，傍陌沿堤日几回。马上相逢花使者，分明报道艳春来。
桃·其一
作者：弘历
朝代：清
体裁：七言绝句

雨后园林漾晓霞，绿窗纱映绛枝斜。信风廿四休誇巧，管领春光是此花。
桃·其三
作者：弘历
朝代：清
体裁：七言绝句

依旧元都观里花，碧阑干外一枝斜。可知人面原常在，当日春风漫自嗟。
桃·其三
作者：弘历
朝代：清
体裁：七言绝句

品题风物想韩诗，草木无情也有知。应妒月明人见李，檀心开处每先时。
桃·其三
作者：弘历
朝代：清
体裁：七言绝句

隔岁相看灼灼姿，风光宛尔入评思。含胎莫道春犹浅，好是不曾烂漫时。
桃·其二
作者：弘历
朝代：清
体裁：七言绝句

和娇几树弄春融，撩眼诗题曲槛东。最爱柳枝低拂处，绿云欲变晓霞红。
桃·其二
作者：弘历
朝代：清
体裁：七言绝句

浅晕胭脂淡染霞，游蜂乱蝶未周遮。风尘溷处真堪惜，妥置悬瓶薄护纱。
桃·其二
作者：弘历
朝代：清
体裁：七言绝句

芳姿绰约盼清明，比似寒梅越艳生。又是一年春好处，东风人面若为情。
桃·其四
作者：弘历
朝代：清
体裁：七言绝句

不语依依露井芳，眼参真色鼻参香。游蜂乱蝶有馀乐，明月清风无尽藏。
桃·其四
作者：弘历
朝代：清
体裁：七言绝句

软房轻贴嫩䯱䰄，寄语封姨莫妒来。谁似武陵溪畔树，不教香雪糁红埃。
桃叶落
作者：弘历
朝代：清
体裁：古风

芳园秋始半，众木森疏绕。绿阴正如滴，参差青未了。拿舟寻桃溪，忽似三秋杪。叶落馀枯枝，风动惊飞鸟。荣悴一何殊，其理殊未晓。旁有一圃师，鄙言含至道。云当三春时，此花开独早。
桃源耕者
作者：弘历
朝代：清
体裁：古风

桃源耕者存古风，千亩合作众力攻。彼此借助相通融，不劳长官频课农。鸣锣呼召群来从，闾阎亲睦和气浓。渡河经川舟可通，阅堤策骑欣初逢。两浙三吴回忆中，山容水态春翘红。不无寄兴吟题重，未若兹者惬予衷。不知有汉敦厖崇，泉明记岂徒凿空。寰宇如是信大公，垂裳南面正已恭。但思民欲难强同，力田任恤俗化隆，为尔更切祈年丰。
桃源耕者
作者：弘历
朝代：清
体裁：古风

辛未过桃源，高斌奏曾记。云此地耕者，犹能存古制。鸣锣合群力，相与勤种穊。不独其言然，堤旁呈览试。此实任恤风，因之纪五字。丁丑及壬午，两度经斯地。未逢向所见，兹用咨大吏。则称行实难，而且无其事。斌岂欺予者，盖受人欺蔽。观过可知仁，重吟志详细。
桃花坞
作者：弘历
朝代：清
体裁：五言律诗

山桃开最早，江国拟梅花。韵亦含风细，影原照水斜。遐怀武陵曲，浓叠赤城霞。缅想赐居日，流阴暗自嗟。
桃花坞即事
作者：弘历
朝代：清
体裁：七言律诗

赐居西北御园隈，葺治乘閒偶一来。少小情怀昔悠矣，惕乾朝夕此殷哉。绿铺砌草步如毯，白绽山桃讶似梅。本是坞名拟吴下，便疑雪海亦苏台。
桃花始开
作者：弘历
朝代：清
体裁：七言绝句

已破仲春始见花，山隈绮绽几枝斜。女夷借得东皇力，一雨催铺满苑霞。
桃花寺
作者：弘历
朝代：清
体裁：古风

峰屏障风暄，磴道盘云密。当春花尽发，邂逅停行跸。洞轩坐霄汉，幽泉中音律。极目偶凭窗，会心亦点笔。山寺非溪源，远尘致则一。
桃花寺偶题·其一
作者：弘历
朝代：清
体裁：七言律诗

山馆当秋一再过，蜃窗眺远畅怀多。讵眈野景抒新句，且喜高田熟晚禾。阶下泉声答松籁，云间树色隐峰螺。缥缃插架閒翻阅，愧较羲皇治若何。
桃花寺偶题·其二
作者：弘历
朝代：清
体裁：七言律诗

小筑云轩幽赏存，田盘明日驻山园。何妨少许胜多许，不道无言超有言。风入单椒吟桕槲，露凉扁石净琴樽。瀑飞九叠清音壮，便欲因穷云外源。
桃花寺八景 其一 涌晴雪
作者：弘历
朝代：清
体裁：七言绝句

珠霏玉洒半岩披，滕六休誇能尔为。却忆去年动春跸，寒山听雪正斯时。
桃花寺八景 其七 点笔石
作者：弘历
朝代：清
体裁：七言绝句

春山无处不堪诗，平石居然点笔宜。数遍三唐将六代，几人曾是弗孤斯。
桃花寺八景 其三 吟清籁
作者：弘历
朝代：清
体裁：七言绝句

天风捲响落云岑，那是人间丝竹音。设使不因凡耳听，对斯或可试清吟。
桃花寺八景 其二 小九叠
作者：弘历
朝代：清
体裁：七言绝句

山崖有石或兼土，包土还因叠石皴。于此漫生分别见，真中假即假中真。
桃花寺八景 其五 云外赏
作者：弘历
朝代：清
体裁：七言绝句

冠岭开轩轩有窗，凭窗俯畅景无双。由来延赏于云外，视听何妨声色摐。
桃花寺八景 其八 绣云壁
作者：弘历
朝代：清
体裁：七言绝句

柏叶浓青槲叶黄，悠然云又起中央。丰隆借得天孙杼，满壁铺成锦七襄。
桃花寺八景 其六 涤襟泉
作者：弘历
朝代：清
体裁：七言绝句

春泉石缝细淙音，半亩成池静且深。我自先忧民瘼者，偶然寓意涤尘襟。
桃花寺八景 其四 坐霄汉
作者：弘历
朝代：清
体裁：七言绝句

栘桃春冷迟舒朵，依旧庭松作静陪。奠酹甫还馀戚戚，轩窗小坐藉襟开。
桃花寺八景以题为韵 其一 涌晴雪
作者：弘历
朝代：清
体裁：古风

澄澄汇鉴池，淙淙出乳穴。始讶古琴鸣，乍惜明珠裂。声色摐摐地，坐对两清绝。积素在高峰，是复涌晴雪。
桃花寺八景以题为韵 其七 点笔石
作者：弘历
朝代：清
体裁：古风

藉松为伞盖，扫苔作茵席。俯眺一川白，平临众皱碧。时闻鹿鹤声，而无车马迹。得句即书之，恰有点笔石。
桃花寺八景以题为韵 其三 吟清籁
作者：弘历
朝代：清
体裁：古风

倚松架三楹，屏风抱其外。山灵茯苓润，风古笙簧会。偶来坐白昼，为我吹解带。是地可消夏，旦夕吟清籁。
桃花寺八景以题为韵 其二 小九叠
作者：弘历
朝代：清
体裁：古风

曾闻峰有鹫，不数溪称霅。洗钵走白龙，之而振髯鬣。复如延津剑，騞然出其匣。底须忆匡庐，爱兹小九叠。
桃花寺八景以题为韵 其五 云外赏
作者：弘历
朝代：清
体裁：古风

有桃即武陵，何必寻源上。忘俗即丹台，何必求方丈。虚斋古而朴，福地萧且爽。得彼环中妙，乐此云外赏。
桃花寺八景以题为韵 其八 绣云壁
作者：弘历
朝代：清
体裁：古风

山川果有奇，图画真难敌。复岭翠且丹，壶天阒其寂。消閒临晋帖，习静观周易。物物皆达摩，面我绣云壁。
桃花寺八景以题为韵 其六 涤襟泉
作者：弘历
朝代：清
体裁：五言律诗

清泚呈圆照，虚明向远天。无山遮户外，有水到阶前。气合烟霞润，声谐竹相传。尘缨无可濯，坐对涤襟泉。
桃花寺八景以题为韵 其四 坐霄汉
作者：弘历
朝代：清
体裁：古风

虚窗纳万景，揽结供吟翰。写雾出我楹，归云入我幔。触目契静悟，妙偈无全半。却爱考功诗，开襟坐霄汉。
桃花寺八景叠前韵 其一 涌晴雪
作者：弘历
朝代：清
体裁：七言绝句

细淙幽涧落层岑，石海分明玉作林。无意昔题涌晴雪，翻成今日忆吴心。
桃花寺八景叠前韵 其七 点笔石
作者：弘历
朝代：清
体裁：七言绝句

几间朴室据崇椒，点笔搜吟句每超。课以无心责有意，抽如春茧剥如蕉。
桃花寺八景叠前韵 其三 吟清籁
作者：弘历
朝代：清
体裁：七言绝句

已是绯桃霞色蒸，参霄松籁与清澄。隔墙调御如相谓，是四禅天最上层。
桃花寺八景叠前韵 其二 小九叠
作者：弘历
朝代：清
体裁：七言绝句

脉山白阜谢无暇，举要称灵灵以泉。九叠珍珠帘网地，掀开应见大罗天。
桃花寺八景叠前韵 其五 云外赏
作者：弘历
朝代：清
体裁：七言绝句

古揖田盘让作兄，何妨享帚野桃荣。致予一宿心遥寄，云外归途见蓟城。
桃花寺八景叠前韵 其八 绣云壁
作者：弘历
朝代：清
体裁：七言绝句

松蔚深青桃晕朱，轻云不碍壁腰铺。春郊切切筹农计，乐较前番意每殊。
桃花寺八景叠前韵 其六 涤襟泉
作者：弘历
朝代：清
体裁：七言绝句

清泚何曾波浪起，对来春日意如秋。取之不尽用无竭，肯向山中镇秘留。
桃花寺八景叠前韵 其四 坐霄汉
作者：弘历
朝代：清
体裁：七言绝句

适才登山远自卑，原从步步进无遗。凭高坐处疑霄汉，为学工夫有似兹。
桃花寺即事·其一
作者：弘历
朝代：清
体裁：七言绝句

瞻谒礼成每驻兹，不堪回首引馀悲。翠微萧淡亩平馆，却解消人今昔思。
桃花寺即事·其三
作者：弘历
朝代：清
体裁：七言绝句

蜃窗凭坐小俄延，蓟野风光揽以全。最是恰人心盼处，红旗飞递丙申年。
桃花寺即事·其二
作者：弘历
朝代：清
体裁：七言绝句

有泉有石颇清嘉，寺侧书堂朴不奢。山气当春舒艳裔，副名真个看桃花。
桃花寺即事·其四
作者：弘历
朝代：清
体裁：七言绝句

旧题新咏粘将遍，句取清真无取豪。咫尺田盘姑且置，此行原不为游遨。
桃花寺口号
作者：弘历
朝代：清
体裁：七言绝句

桃花已谢菊花未，试问金仙作么拈。路便一宵成小憩，东坡且漫傲陶潜。
桃花寺夜景
作者：弘历
朝代：清
体裁：古风

烟色淡春宵，蟾光透松隙。禽梦稳乔枝，泉殽淙乱石。宿月有夙怀，拈景无尘迹。天地为吾庐，俯仰虚生白。
桃花寺晚坐
作者：弘历
朝代：清
体裁：五言律诗

回跸驻林斋，悠然与意谐。泉声经雨壮，山色为春佳。月白新悬镜，松黄半落钗。前年曾静憩，今夕更澄怀。
桃花寺桃花盛开因成四首·其一
作者：弘历
朝代：清
体裁：七言绝句

前日含胎今烂然，东风信有妒花权。遥村来处停舆望，只道红霞蔚岭巅。
桃花寺桃花盛开因成四首·其三
作者：弘历
朝代：清
体裁：七言绝句

斗雪争春未肯残，揣称侔色转难安。也应识得行人意，巧作山中孤注看。
桃花寺桃花盛开因成四首·其二
作者：弘历
朝代：清
体裁：七言绝句

御园春色因循过，省得閒情惹幻尘。一例胆瓶重品量，桃源谁是最知津。
桃花寺桃花盛开因成四首·其四
作者：弘历
朝代：清
体裁：七言绝句

戏蝶游蜂未觉纷，春光一树已斜曛。精蓝小住参生灭，漫比沩山悟志勤。
桃花寺行宫三首·其一
作者：弘历
朝代：清
体裁：七言绝句

山桃蓓蕾欲开花，昨日春阴寒转加。不肯一齐都放了，女夷今解惜韶华。
桃花寺行宫三首·其三
作者：弘历
朝代：清
体裁：七言绝句

虚窗含远临无地，老栝拿空带有云。排遣尘萦归净业，来参大块个中文。
桃花寺行宫三首·其二
作者：弘历
朝代：清
体裁：七言绝句

寺侧轩斋可十楹，有松苍古有泉清。泉声松韵相酬荅，七字其间适尔成。
桃花寺行宫作
作者：弘历
朝代：清
体裁：七言律诗

寺侧行宫信宿佳，有泉有石有书斋。桃花已供香岩饭，贝叶不萌枯树荄。每读旧诗拟易句，一观新景又忘怀。虚窗骋望吾原惯，万壑千溪画帧排。
桃花寺行宫作
作者：弘历
朝代：清
体裁：七言律诗

展谒言旋此憩停，心犹戚戚未云宁。藉兹佛宇消尘念，况是山斋惬性灵。已放杏花临砌绛，后凋松树护峰青。岭蹊来往呈眼底，频望军书俯蜃棂。
桃花寺行宫作
作者：弘历
朝代：清
体裁：古风

招提据岭复，望望红霞殷。行宫搆其旁，来往止顿便。昔我少年时，题诗松竹间。岁久日就圮，不复税征鞍。往往过其下，辄为重留连。去岁稍修治，剪除棘与萑。匪同赋经始，成亦不日焉。春风二月半，轻舆历蓟田。山容宛相迎，轩榭堪周旋。泉声共松韵，似话宿昔然。惟有绯桃花，含胎迟芳鲜。物应有深意，脉脉谁为宣。寂寥见赏稀，荣华讵久妍。如来特拈来，示我如是禅。
桃花寺行宫作
作者：弘历
朝代：清
体裁：五言律诗

行馆梵宫傍，谒陵归憩常。藉因澄念虑，聊以托清凉。虽曰桃花谢，奚妨松色苍。明当驻静寄，佳已送山光。
桃花寺行宫作
作者：弘历
朝代：清
体裁：七言律诗

谒陵旋跸有馀悲，一宿山轩小憩迟。百岁那能忘祖德，九旬重至切予思。信乎否耳天垂贶，雨霁雪融时若宜。秀色田盘遥在望，此番姑舍漫言诗。
桃花寺行宫作·其一
作者：弘历
朝代：清
体裁：七言绝句

半山竺宇古招提，高馆閒房构近西。诡石苍松皆恰当，每来点笔为留题。
桃花寺行宫作·其三
作者：弘历
朝代：清
体裁：七言绝句

石泉咽冻淙声细，山鸟知春试语奇。月牖凌虚千嶂入，率教神解得于斯。
桃花寺行宫作·其二
作者：弘历
朝代：清
体裁：七言绝句

桃花寺侧花朝度，却值山桃尚未开。识得仙源真趣者，不孤春色是今来。
桃花寺行宫作·其四
作者：弘历
朝代：清
体裁：七言绝句

曲折回廊路转通，疏轩遥在翠云丛。开襟霄汉延清瞩，奇趣还同宋考功。
桃花寺行宫南窗作
作者：弘历
朝代：清
体裁：古风

甲午临南窗，愁盼红旗至。丙申临南窗，喜见红旗递。一愁与一喜，都于凭望际。即今上陵还，坐对浑无事。愁喜两不同，一无归静閟。明当清跸旋，此静亦如寄。
桃花寺行宫即景·其一
作者：弘历
朝代：清
体裁：七言律诗

前春驻辇杏全放，今岁临斋桃未开。寒暖因殊迟与早，峰峦那识往和来。冻消涧亦溶溶溜，日照阶还漠漠苔。轩牖凭虚宜骋目，润沾蓟野净无埃。
桃花寺行宫即景·其二
作者：弘历
朝代：清
体裁：七言律诗

面临平野背高峰，疑有封云起荡胸。寺侧离宫祗依旧，座中调御又相逢。参差径畔罗奇石，三两庭前立古松。松石之间得新会，田盘想为报先容。
桃花寺行宫即目
作者：弘历
朝代：清

地近青莲迥绝尘，朅来兴会又从新。窗含远景正无尽，笔点诸峰自有神。绿野润沾三月雨，绣岩芳斗一天春。花源不著通溪水，那虑渔郎忽问津。
桃花寺行宫叠旧作韵
作者：弘历
朝代：清
体裁：古风

策马过蓟州，一鞭朝日殷。风物才和盎，未识春色便。行行上崇椒，离宫阳巘间。却见吐绯英，依依拂雕鞍。含笑乍迎人，迤逦磴道连。作友有松柏，缠根无苻萑。似尔得所矣，报我复信焉。忆我前岁春，题诗咏玉田。芳迟怨女夷，武陵空手旋。今来时向荣，更嘱莫复然。试看静者久，因悟谢生鲜。点笔画景凑，命侣禽音宣。即事感今昔，泯念齐枯妍。灵磬天风吹，重新吃饭禅。
桃花寺行宫对雪·其一
作者：弘历
朝代：清
体裁：五言律诗

山寒雨为雪，霭霭继霏霏。四野连银海，千峰掩翠微。不嫌桃蕊冻，暗喜麦苗肥。谢赋董家法，消閒即景挥。
桃花寺行宫对雪·其三
作者：弘历
朝代：清
体裁：五言律诗

离宫耽静寄，春雪凑清娱。客讶山蹊失，农欣土脉苏。瀑泉鸣益壮，岚雾郁相扶。暂慰忧仍切，京畿得遍无。
桃花寺行宫对雪·其二
作者：弘历
朝代：清
体裁：五言律诗

山桃识客来，破萼倚岩隈。似践前年约，端教此日开。稍经风烂漫，旋惹雪毰毸。五字评量看，无香岭上梅。
桃花寺行宫题范宽江山萧寺图·其一
作者：弘历
朝代：清
体裁：七言绝句

春深草色常凝座，雨后山姿正对门。艺苑名流故多品，独于范缓见雄浑。
桃花寺行宫题范宽江山萧寺图·其三
作者：弘历
朝代：清
体裁：七言绝句

最萧閒处结僧寮，杖策何人过板桥。好与盘山相印證，淡皴浓黛不相饶。
桃花寺行宫题范宽江山萧寺图·其二
作者：弘历
朝代：清
体裁：七言绝句

行幐暇日偶开缄，未觉眉毛落翠岩。一例江山相对处，便非萧寺也超凡。
桃花寺行宫题范宽江山萧寺图·其四
作者：弘历
朝代：清
体裁：七言绝句

溪壑无多望不穷，峰疑吐雾树生风。花飞禅院无尘色，波渺沧池有象空。
桃花春一溪
作者：弘历
朝代：清
体裁：古风

水裔桃之华灼灼，恰似琳池浸霞脚。东风惯与作参商，祗见其忧那见乐。落英缤纷如印泥，宛转桃花春一溪。高楼溪上契妙悟，空色色空轩篆题。讵必武陵无杂树，漫拟江南淮口渡。烟花世界幻三千，到此微尘无用处。忘物之极同物悲，调御神权谁则窥。我惟仔肩凛佛时，好春花事非我知。每见蓬蓬风善妒，不惜花零惜云去。
桄榔木盂
作者：弘历
朝代：清
体裁：六言诗

朴鄙琥珀作器，华如孔雀开屏。贮水忆韩非语，惕然可当箴铭。
桐柏村行宫八景 其一 孚惠堂
作者：弘历
朝代：清
体裁：七言绝句

孚惠由来勿问人，益之九五义诠新。注经非欲诩别解，意切为君体贴亲。
桐柏村行宫八景 其一 孚惠堂
作者：弘历
朝代：清
体裁：七言绝句

水浅因教䟎陆程，午前行馆驻巡旌。为宣畺吏殷勤问，孚惠灾区受可诚。
桐柏村行宫八景 其一 孚惠堂
作者：弘历
朝代：清
体裁：七言绝句

水程历尽陆登途，旧有行宫近帝都。驻马前堂觐畺吏，惠心勿问亦知乎。
桐柏村行宫八景 其七 来青阁
作者：弘历
朝代：清
体裁：七言绝句

借得香山两字名，四邻平野孰来迎。青青者麦方抽穗，见此忧心倍觉萦。
桐柏村行宫八景 其七 来青阁
作者：弘历
朝代：清
体裁：七言绝句

平野畿南弗见山，来青却见阁楣间。不馀数日将凭榻，欲速心情槩合删。
桐柏村行宫八景 其七 来青阁
作者：弘历
朝代：清
体裁：七言绝句

畿南行馆开平野，骋望四邻都远山。阁里静思仁者乐，来青意正萃斯间。
桐柏村行宫八景 其三 融春堂
作者：弘历
朝代：清
体裁：七言绝句

昔以行春堂额融，万民和乐一心中。清和旋跸值兹憩，望雨忧民意正忡。
桐柏村行宫八景 其三 融春堂
作者：弘历
朝代：清
体裁：七言绝句

纪过倏阅重时巡，益切民情赤子亲。布惠讵云循例事，试观堂额曰融春。
桐柏村行宫八景 其三 融春堂
作者：弘历
朝代：清
体裁：七言绝句

衢歌巷舞非关赏，饥食寒衣实切衷。往返途中何所得，民情一例与春融。
桐柏村行宫八景 其二 古芳书屋
作者：弘历
朝代：清
体裁：七言绝句

书屋怡情萃缥缃，于斯枕葄趣偏长。盆中尚有梅花朵，彼此都堪号古芳。
桐柏村行宫八景 其二 古芳书屋
作者：弘历
朝代：清
体裁：七言绝句

书屋消閒一阅诗，圣仙杜李偶廑思。圣应尧荡舜巍法，仙鄙秦皇汉武为。
桐柏村行宫八景 其二 古芳书屋
作者：弘历
朝代：清
体裁：七言绝句

生性从来书史亲，芸斋适可坐怡神。古芳千载不易味，得味问他真几人。
桐柏村行宫八景 其五 寒碧径
作者：弘历
朝代：清
体裁：七言绝句

数竿亦自夏中碧，一阵能传风外寒。写竹东坡兼会此，不惟入听且宜观。
桐柏村行宫八景 其五 寒碧径
作者：弘历
朝代：清
体裁：七言绝句

植竹假山不计竿，个中寻径曲非宽。画情颇似九思法，风过饶他一段寒。
桐柏村行宫八景 其五 寒碧径
作者：弘历
朝代：清
体裁：七言绝句

琅玕一碧拂寒飔，行馆亦应有所司。欲笑子猷虽欲看，那能不问主人斯。
桐柏村行宫八景 其八 泛虚舫
作者：弘历
朝代：清
体裁：七言绝句

临水閒房肖舫为，南华取喻昔名之。有心则我无心彼，斯岂能虚却厌斯。
桐柏村行宫八景 其八 泛虚舫
作者：弘历
朝代：清
体裁：七言绝句

巡淀观民柳墅居，微嫌歌舞太纷如。舟行半月舣舟驻，泛水本虚心与虚。
桐柏村行宫八景 其八 泛虚舫
作者：弘历
朝代：清
体裁：七言绝句

来往观河安福居，行斋式却舫相如。笑他结习工点景，岂识予心似泛虚。
桐柏村行宫八景 其六 环胜斋
作者：弘历
朝代：清
体裁：七言绝句

书斋曲折不誇多，面面都供佳致哦。亦曰会心酬景耳，李仙杜圣那论科。
桐柏村行宫八景 其六 环胜斋
作者：弘历
朝代：清
体裁：七言绝句

花石閒庭点缀环，图因信宿揽观间。岂知盼泽心方切，不为开颜祇赩颜。
桐柏村行宫八景 其六 环胜齐
作者：弘历
朝代：清
体裁：七言绝句

登陆自当远于水，书斋尚有胜之环。谓他点缀供吟眺，何不留心百姓间。
桐柏村行宫八景 其四 心矩亭
作者：弘历
朝代：清
体裁：七言绝句

圣人七十不踰矩，我纵岁过勉正心。矩者方乎正之属，目应四勿里思寻。
桐柏村行宫八景 其四 心矩亭
作者：弘历
朝代：清
体裁：七言绝句

岂计左旋与右旋，义方亦弗离仁圆。咨伊官以临民者，出治犹应识后先。
桐柏村行宫八景 其四 心矩亭
作者：弘历
朝代：清
体裁：七言绝句

方亭一别十馀载，触目循名益切吾。敢曰从心得所欲，亦云矩步黾无踰。
桐柏村行馆作
作者：弘历
朝代：清
体裁：七言律诗

水程两宿陆程遵，桐柏村看别馆陈。亦念铺张劳物力，都缘憩息豫慈亲。围墙绿柳将成荫，映砌红花不负春。明日转南阅永定，无非安晏计筹民。
桑葚
作者：弘历
朝代：清
体裁：古风

回果种不成，回瓜成即迸。惟有移回桑，成葚实繁盛。赤似结珊累，白若穿珠莹。个中具妙理，应是怀音證。
梁各庄行宫作
作者：弘历
朝代：清
体裁：七言律诗

山陵将近隔云岑，三载春秋阅巳深。为叩八旬诚实切，犹迟一夕恨难禁。岩斋数漏嫌晨慢，瀑水当阶拟泪淋。永福寺依隆福建，两朝敛锡继绳钦。
梁师闵芦汀密雪
作者：弘历
朝代：清
体裁：七言绝句

院本横贉识瘦金，雪溪宛转荻芦深。鸳鸯两两相随逐，不为严寒异故心。
梁楷王羲之书扇卷
作者：弘历
朝代：清
体裁：古风

私淑自公麟，减法得梁楷。了了略勾勒，超超具神采。右军游蕺山，遇姥持扇在。遂为书五字，愠见颜顿改。命各求百钱，须臾获利倍。重来笑弗答，可一不可再。趣事传逸笔，远胜丹青乃。清风继者谁，白诗老妪解。
梁楷观瀑图
作者：弘历
朝代：清
体裁：五言律诗

减笔意无尽，拈须神有馀。飞泉落�濈，古树矗扶疏。目寓耳根净，背盎气海舒。云峦阿那畔，源处定何如。
梁甫吟
作者：弘历
朝代：清
体裁：古风

卧龙耕南阳，好为梁甫吟。二桃杀三士，扼腕为伤心。或誇晏子智，不以声色临。计功勇无礼，彼死皆自寻。腹剑利干将，讵非险且阴。宽柔以教之，不报无道侵。毫釐千里谬，古有何独今。
梁笱水乡民植苇设罟以取鱼者俗称鱼篮篮者筐笼之器置罔得之鱼则可谓取鱼之器则不可盖鱼阑之误笔耳阑有遮之意正合梁之字义因成句
作者：弘历
朝代：清
体裁：古风

邶风逝我梁，笺云石障水。后人不解用，吉林恒用此。空中鱼往来，入笱取易耳。朱注但泛称，毛苌指褒姒。今虽鲜用石，村民多用苇。述古置繁文，偶试绎其理。设鱼弗入中，谁能烹鰋鲤。
梅
作者：弘历
朝代：清
体裁：五言律诗

暖旭晕冰绡，寒飔勒玉条。花香闻不酽，色淑看非妖。古寺云封户，荒村雪到腰。何如宣席侧，藉尔卜春韶。
梅
作者：弘历
朝代：清
体裁：七言律诗

瘦梅玉嫩为燕树，破腊经春始半开。讵借人工盆里幻，端知天使画中来。社前灯后还疑雪，墙角庭阴乍点苔。色与真香沁心所，暮吟朝把几㣶徊。
梅
作者：弘历
朝代：清
体裁：古风

盆梅弃可惜，试种岩之隈。山中气候迟，清和花始开。潇洒五出葩，因缘值我来。羞同桃李芳，雅契泉石材。一树不为少，雪海何为哉。白傅与林翁，假借聊相陪。
梅
作者：弘历
朝代：清
体裁：七言绝句

谩言倾覆与栽培，开尽群芳绽早梅。不藉田何传易理，贞元消息此中该。
梅开
作者：弘历
朝代：清
体裁：七言绝句

梅开恰似幽人笑，不入时妍出净芬。漫议宧光今趁拍，魏徵妩媚有前闻。
梅有后桃杏而开者诗以嘲之
作者：弘历
朝代：清
体裁：古风

盆梅本自放严冬，但是薰培出温室。山�牡丹冬亦开，岂曰耐寒其本质。南方有梅北方无，造物异视讵理乎。墙根向暖试种植，颇得滋荣三五株。绯桃绛杏烂漫矣，才绽蕊珠一两尔。或云气候究不同，江国原报春光始。若然遇寒终变节，逐炎何以称高士。隐觉清友向人言，南方之强理如此。
梅朵
作者：弘历
朝代：清
体裁：七言律诗

缀树垂条太艳生，轻攓间摘寓裁成。何愁开朵终归谢，且使含苞易发荣。必有可观虽小道，由来所戒在亏盈。水晶盘里难分色，祗讶无端香雪擎。
梅杏一首
作者：弘历
朝代：清
体裁：七言绝句

梅兄杏弟江南例，杏主梅宾蓟北题。底藉郭驼法之巧，可参庄叟物斯齐。
梅英
作者：弘历
朝代：清
体裁：古风

梅英落已半，江国方始开。讵北暖南寒，菀枯倒置哉。火迫与天然，孰为栽者培。植学戒欲速，万理无不该。
梅菊绝句二首·其一
作者：弘历
朝代：清
体裁：五言绝句

爱梅属和靖，爱菊称渊明。设无梅菊时，二老何为情。
梅菊绝句二首·其二
作者：弘历
朝代：清
体裁：五言绝句

菊应秋之末，梅合冬之底。兹忽同时看，人情吁巧矣。
梦
作者：弘历
朝代：清
体裁：七言律诗

其来不告去无辞，两字平安报我知。祗有叮咛思圣母，更教顾复惜诸儿。醒看泪雨犹沾枕，静觉悲风乍拂帷。似昔慧贤曾入梦，尚馀慰者到今谁。
梦
作者：弘历
朝代：清
体裁：古风

向者梦较可，暂会生时面。昨忽懵腾中，梦临观德殿。吁嘻人之情，安能久不变。梦缘一以绝，渍枕泪如霰。
梦
作者：弘历
朝代：清
体裁：古风

昔在殷高宗，梦帝得贤才。又闻庄周言，至人无梦来。至諴能感神，心驰多疑猜。吾衰因梦见，因梦见吾衰。有为法，皆如梦，无为法，亦云然。但著有无关捩，梦中说梦徒喧。
梦
作者：弘历
朝代：清
体裁：五言绝句

月宇谁为鉥，星宫独自归。设云全是幻，何以泪沾衣。
梦
作者：弘历
朝代：清
体裁：七言绝句

来何忽忽去憧憧，空际云行尚有踪。应为尝新荔子到，又教梦里一相逢。
梦
作者：弘历
朝代：清
体裁：七言律诗

深情赢得梦魂牵，依旧横陈玉枕边。似矣疑迟非想像，来兮恍惚去迁延。生前欢乐题将遍，别后凄愁话未全。无奈彻人频唱晓，空馀清泪醒犹涟。
梦中得诗二句醒而犹记因命董邦达画之以成一章
作者：弘历
朝代：清
体裁：五言绝句

云时山觉湿，风处树生姿。宣付词臣写，端成画里诗。
梦中效白居易体咏清晖阁前松树子醒而犹记辄复书以志之
作者：弘历
朝代：清
体裁：七言绝句

清晖阁前松树子，移来得地放新枝。便饶百岁看成长，才似旧松回禄时。
梦中自题小像一首醒而犹记遂命笔书之
作者：弘历
朝代：清
体裁：七言绝句

世界空华底认真，分明两句辨疏亲。寰中第一尊崇者，却是忧劳第一人。
梦二首·其一
作者：弘历
朝代：清
体裁：古风

反侧不能寐，永夜难遽颓。夏夜讵云永，而我觉悠哉。欹枕少交睫，仿佛似梦来。昔者杜与李，生别诗吟悲。又闻元寄白，欲以魂相随。元杜今何在，应为梦醒时。至人本无梦，有梦吾其衰。
梦二首·其二
作者：弘历
朝代：清
体裁：古风

至人非无梦，梦醒梦亦无。我今觉有梦，试问醒否乎。未醒而云醒，非智乃自诬。但恐醒亦幻，忘眠以嗟吁。
梦游仙篇
作者：弘历
朝代：清
体裁：古风

游仙不藉偓佺松，食之三百岁有穷。游仙不藉徐福船，五千男女海外捐。真人尺宅居中央，素云为车骖两凰。傲睨碧落寥茫茫，银台玉阙参紫皇。桑田变更凡几阅，可惜六鳌骨已雪。东厢技痒乍窥窗，王母见之乃饶舌。双成如花貌嬽嬽，三万六千犹青年。
梦觉吟·其一
作者：弘历
朝代：清
体裁：七言绝句

祗向梦时一握手，恍如昔日两谈心。觉来揩拭眶馀泪，谁是而今用作霖。
梦觉吟·其二
作者：弘历
朝代：清
体裁：七言绝句

觉时了识都梦境，梦境安知匪觉时。觉梦原来非梦觉，真梦觉者果为谁。
梨花
作者：弘历
朝代：清
体裁：古风

含姿映琐窗，弄影临芳埒。娑娑媚晓风，裳裳酬令节。琼葩比梅艳，姱朵方桃洁。雅致入閒吟，幽芬供静掇。庭院引蜂攒，画图宜燕颉。偶来花下立，㣶徊不忍撷。韶华讵久驻，会看霏香雪。
梵呗
作者：弘历
朝代：清
体裁：七言律诗

人言梵呗原无解，会解翻嫌费译思。剥尽蕉芽心莫得，寻穷鹿角梦方知。全提可识由来半，三点还他祗是□。咨汝衣黄偏袒辈，文殊成所作奚为。
梵呗
作者：弘历
朝代：清
体裁：七言律诗

梵呗原于汉乘同，无过文语异西东。解其义者原非二，问以行斯鲜得中。即此黄衣偏袒诵，几曾白教秘传穷。吟成不觉笑予执，鹊噪鸦鸣岂不通。
梵呗
作者：弘历
朝代：清
体裁：五言律诗

梵呗西番诵，原非天竺音。由来皆佛旨，谁果得真心。应识法化报，不关来去今。殷勤译国语，绳祖意犹深。
检近稿偶志
作者：弘历
朝代：清

少小学为文，韩苏有卓型。别裁及诗格，李杜真前旌。立言人所志，见道羌孰能。自读宋儒书，始知朱与程。诏我为学方，主敬与存诚。空言信何补，要道在躬行。矧兹继百王，君师任匪轻。衡门有遗贤，安能致诸廷。沟壑有饿殍，安能饱以羹。返己率多惭，佳文何足称。有时雨未降，披衣宵立庭。既沾或苦潦，踟蹰复望晴。黍高稻宜低，夏耘春勤耕。望杏杏未红，瞻蒲蒲已青。织妇虑寒心，农夫望岁情。茅檐艰苦状，彷佛常共赓。结习难尽除，聊如劳者鸣。工拙非所论，岁月差可徵。诗史让少陵，我作方农经。
植秀轩
作者：弘历
朝代：清
体裁：古风

一轩与一室，率各有殊名。触景每拈毫，亦足以畅情。植秀云何称，菉竹围菁菁。春实竹秋时，苍玕飒欲零。灌溉命园人，扶危而定倾。将见新笋拔，绿与岩云横。棫朴兴育贤，企之吾怀萦。
植秀轩
作者：弘历
朝代：清
体裁：七言绝句

不栽杨柳不栽槐，但植筼筜绕阁斋。万玉晴烟敲秀色，肩吾句里识真佳。
植秀轩
作者：弘历
朝代：清
体裁：五言律诗

伏中移竹罢，雨后到轩初。清听入窗牖，疏观映砌除。宁惟将俗远，兼可学心虚。设以菁莪拟，育才亦起予。
植秀轩
作者：弘历
朝代：清
体裁：七言绝句

休誇凤影与龙文，雅称敲风而拂云。况是卉中君子节，可能培植不斯勤。
植秀轩
作者：弘历
朝代：清
体裁：古风

假山上搆轩，高下植脩竹。穿径坐以凭，蔚然秀满目。春固竹之秋，所欣逢雨足。破烟挺萧萧，贯珠垂��。君子拟三闾，弹冠正新沐。
植秀轩
作者：弘历
朝代：清
体裁：七言绝句

望之漠泊即之远，轩榭如登绿玉台。设以菁莪兴植秀，育斯亦愿得真材。
植秀轩
作者：弘历
朝代：清
体裁：古风

植秀何所植，其名不一足。高低湖石间，随宜种花竹。是皆可谓秀，而无过悦目。每忆棫朴诗，爽然自惭恧。
植秀轩
作者：弘历
朝代：清
体裁：古风

湖石砌假山，间閒种以竹。植秀缘是名，文轩俯群玉。秋月与之疏，春风与之蔌。四时趣各宜，五字吟不足。偶絜矩育材，却为增忸恧。
植秀轩
作者：弘历
朝代：清
体裁：七言绝句

阶下猗猗绿竹栽，林丞分付善滋培。怡然揽秀翻馀愧，几见菁莪乐育材。
植秀轩
作者：弘历
朝代：清
体裁：五言律诗

高下植丛筠，依依秀可亲。叶疏有好影，节挺不凡神。此实医俗物，吾因怀作人。根宜培雪厚，绿玉覆田银。
植秀轩
作者：弘历
朝代：清
体裁：七言绝句

高下玲珑带叶枝，根培厚雪润生滋。渭川设若方君子，乐育群材可似兹。
植秀轩
作者：弘历
朝代：清
体裁：七言绝句

高下筼筜相地栽，森森竿擢覆层台。速于种树十年计，吾却因之廑育材。
植秀轩口号
作者：弘历
朝代：清
体裁：七言绝句

窗外猗猗竹数竿，栽培颇易绿业攒。菁莪设以譬乐育，为国之桢独见难。
植秀轩咏事
作者：弘历
朝代：清
体裁：古风

植秀昔名轩，实因种修竹。北方殊南方，侵寻萎淇澳。苑吏知其然，易以松柏木。兹亦茂成林，秀色映眉目。因悟顺时气，粤宛所为淑。
植秀轩对竹有会
作者：弘历
朝代：清
体裁：古风

山轩名植秀，四面围绿竹。试问植物中，秀应让谁独。竹亦有秋时，梢头叶或黄。不争众木青，节概故异常。雨于春夏交，南多北艰致。补助在人为，汲水课浇埭。暇即课浇埭，园人前致辞。权且不宜浇，缘埭抽笋时。问其故为何，水多笋屈曲。匪爱实害之，郭橐言可复。若然云栖林，地洳雨且霪。何以行鞭时，十丈拔森森。对曰此实异，雨乃天膏赐。井寒河或污，其水不同致。情知此巧言，不复斥其非。浇竹犹小事，戒在莫予违。
椒阁
作者：弘历
朝代：清
体裁：七言律诗

椒阁蛛尘落玉筵，华镫朅过意悽然。那忘琴瑟娱良夜，忽寂珩璜向两年。到底日疏连梦远，惟馀景会一情牵。内人例事迎佳节，勉强酬春付管弦。
椒风
作者：弘历
朝代：清
体裁：五言律诗

畟畟椒风壮，商声果是商。入林惊落叶，隔岭淡晨光。藉草全沾露，纯棉且禦凉。吟成聊纪节，属赋让欧阳。
楚省寿民汤云山生于万历丙午至今盖一百四十一岁矣巡抚开泰以旌表上请念此非寻常期颐之寿可比乃为是诗并书赐之
作者：弘历
朝代：清
体裁：七言排律

常见六星辉楚地，曾无一字献丹枫。老翁真是仙而隐，举世应推寿且雄。矍铄他年将比窦，春秋此日已逾种。生平无病不知药，耄耋有时还似童。合宅孙曾凡几阅，一心念虑若为空。汉阳草树连天碧，彷佛犹存太古风。
楞伽洞
作者：弘历
朝代：清
体裁：古风

楞伽本是竺国山，何代不翼飞来止。依然诸佛坐峰颠，世间刻镂那办此。玲珑牝洞窅以深，调御演经付大慧。达摩云此可印心，那跋陀罗所译是。又如灵鹫识梵僧，是一是二非此彼。时方法雨霈滂沱，四山犹自大云起。帝释恭敬天龙喜，下视稻田足新水，利物诚无过斯矣。
楞伽洞
作者：弘历
朝代：清
体裁：古风

进步渐觉高，纵望益因远。稻颖蔚低町，黍苗芃平阪。前朝一雨回菁葱，是即法粮资鹿苑。峰腰牝洞为楞伽，依稀馥郁霏天花。跏趺调御写山石，弗离半座演三车。直疑移置师子国，不然画出卢氏家。色见声求总邪道，此语仍闻诸释迦。
楞伽洞口号
作者：弘历
朝代：清
体裁：七言绝句

嵌岩一洞拟楞伽，四卷经文义若何。谩道空空徒四壁，可知佛法本无多。
楼松
作者：弘历
朝代：清

盘山之侧双株松，拿空森竦翠色浓。落落不改四时色，萧萧独韵三秋风。几年驱车蓟州路，摩挲古干不能去。高耸浮图带野烟，平飞画栋凌云雾。品题曾记《抱朴子》，楼松郁郁差相似。梢振寒声卷浪涛，根蟠巨石叠阶戺。当时铜雀巳成尘，此楼独占千年春。婀娜何曾贮歌舞，幽秘或可栖仙人。可怜路旁桃李枝，阳和发育争参差。西风摇落无颜色，空令独树含清悲。安得韦偃写直干，倩伊图入鹅溪绢。挂壁凉飔镇日秋，坐卧青云眄银汉。
楼桑村
作者：弘历
朝代：清
体裁：七言绝句

靖王后果得贤孙，生长楼桑尚有村。曰出贵人斯信矣，较之白水未堪论。
楼桑村二首·其一
作者：弘历
朝代：清
体裁：七言绝句

汉室王孙志本雄，指桑葆盖诩诸童。可怜不及舂陵业，二世偏安祇蜀中。
楼桑村二首·其二
作者：弘历
朝代：清
体裁：七言绝句

豫州一旅得成军，见说英雄独使君。千载枌榆犹故社，谁称李定与周群。
榆
作者：弘历
朝代：清
体裁：五言排律

自昔称榆塞，经过乃识榆。入林虽有径，望树似无隅。绝壑蟠深翠，平沙卧老株。鸴鸠时决起，跳兔善骙瞿。一带排天仗，千头愧木奴。纵输春色好，均被露华濡。便是游星汉，焉知在朔区。关荆如到此，健笔早应图。
榆饼
作者：弘历
朝代：清
体裁：古风

新榆小于钱，为饼脆且甘。导官羞时物，佐膳六珍参。偶啖有所思，所思在闾阎。鸠形鹄面人，此味犹难兼。草根与树皮，辣舌充饥谙。幸不问肉糜，玉食能无惭。
榆饼
作者：弘历
朝代：清
体裁：七言律诗

阿堵榆梢报暮春，大官初进冷淘新。却殊麦穗还需雨，绝胜杨花只糁尘。侔色过于吴茧绿，成模恰似沈钱匀。充饥此物犹难得，嗟彼鸠形鹄面人。
榛蝈·其一
作者：弘历
朝代：清
体裁：七言绝句

啾啾榛蝈抱烟鸣，亘野黄云入望平。雅似长安铜雀噪，一般农候报西成。
榛蝈·其二
作者：弘历
朝代：清
体裁：七言绝句

蛙生水族蝈生陆，振羽秋丛解促寒。蝈氏去蛙因错注，至今名象混秋官。
榴
作者：弘历
朝代：清
体裁：七言律诗

谁剪轻绡作绛囊，瓣姿叶态总辉光。乍如有火然珠树，莫漫无香议海裳。微雨汍汍湘女泣，晓霞熻熻夜来妆。天中景物迟逢闰，传信涂林早不妨。
榴花
作者：弘历
朝代：清
体裁：七言绝句

艳质风摇霞彩炫，浓妆朝洗露华凉。年年似识天中节，的的都开紫绛囊。
槃阿精舍作·其一
作者：弘历
朝代：清
体裁：七言绝句

精舍无过一两间，回廊步入极幽閒。喜他盈尺玻璃牖，纳得千山与万山。
槃阿精舍作·其三
作者：弘历
朝代：清
体裁：七言绝句

盘山近日本无虎，侍卫持鎗各占峰。彼自献勤予却笑，田畴虞致怯斯容。
槃阿精舍作·其二
作者：弘历
朝代：清
体裁：七言绝句

寺庐祗合朴而野，畺吏铺陈微涉华。依例拈毫成七字，却惭去后笑僧家。
槃阿精舍作·其四
作者：弘历
朝代：清
体裁：七言绝句

丑岁亥年谁与更，窗间驹影暗移明。奇松诡石原无改，何事白须增几茎。
槃阿精舍四首·其一
作者：弘历
朝代：清
体裁：七言绝句

佛宇东厢精舍精，千岩万壑俯中呈。开窗活画都眼底，何必玻璃更藉明。
槃阿精舍四首·其一
作者：弘历
朝代：清
体裁：七言绝句

古寺槃阿又朅来，堂堂调御现莲台。东厢精舍如相待，岂得无言顿置回。
槃阿精舍四首·其一
作者：弘历
朝代：清
体裁：七言绝句

寺左精庐每偶憩，松门步入路清便。僧人粥饭看三两，本色饶他不解禅。
槃阿精舍四首·其一
作者：弘历
朝代：清
体裁：七言绝句

梵宇东头屋几间，槃阿之号昔年颜。重来小凭虚窗憩，不较昔今及往还。
槃阿精舍四首·其三
作者：弘历
朝代：清
体裁：七言绝句

减从来游事属清，千乘犹自尚寻名。座中凭看后至者，饶彼却从画里行。
槃阿精舍四首·其三
作者：弘历
朝代：清
体裁：七言绝句

易云中则无不正，山曰正仍包万奇。设问斯言出何典，静于斯舍会当知。
槃阿精舍四首·其三
作者：弘历
朝代：清
体裁：七言绝句

窈而深复缭而曲，梵者居如隐者宫。却属南阳非属北，读韩序究致疑中。
槃阿精舍四首·其三
作者：弘历
朝代：清
体裁：七言绝句

豁然开朗碧霄宽，吹落天风不碍寒。尚有仪鎗峰顶立，应真却是早降完。
槃阿精舍四首·其二
作者：弘历
朝代：清
体裁：七言绝句

上松中石下为水，得一兼三可舍兹。俯仰观惟平等视，忘观乃更适天随。
槃阿精舍四首·其二
作者：弘历
朝代：清
体裁：七言绝句

云窗月宇迥临虚，便凭花棱一望诸。此是人间清净域，水声山色总如如。
槃阿精舍四首·其二
作者：弘历
朝代：清
体裁：七言绝句

何必豫州及蓟野，是非南北与分疏。一般诡石奇松耳，彼却无言隐笑予。
槃阿精舍四首·其二
作者：弘历
朝代：清
体裁：七言绝句

外表都知为四正，内穷讵止有千盘。却因古曰中在此，合相何妨此坐观。
槃阿精舍四首·其四
作者：弘历
朝代：清
体裁：七言绝句

寻常朴筑两间屋，多事蜃窗备俯观。小坐怃然为不悦，恐他自此属之官。
槃阿精舍四首·其四
作者：弘历
朝代：清
体裁：七言绝句

方丈窗中万景披，随宜吟不费艰思。言旋佳处戒留恋，扈跸人宜待久时。
槃阿精舍四首·其四
作者：弘历
朝代：清
体裁：七言绝句

松柏青青枫桕黄，间间南望见山庄。高楼天半祗眼底，因识名言曷有常。
槃阿精舍四首·其四
作者：弘历
朝代：清
体裁：七言绝句

松石水分上中下，各标其胜有陈言。涉言斯起纷争矣，何若忘言此默存。
槩云亭口号
作者：弘历
朝代：清
体裁：七言绝句

亭子临虚称槩云，果然满谷蔚氛氲。何当再作青郊雨，大慰吾民望岁勤。
模三友轩真迹各题以诗曹知白十八公
作者：弘历
朝代：清
体裁：七言绝句

问余底事是便宜，到处图书得自随。曹氏五针传粉本，汉家一树引遐思。
模帖
作者：弘历
朝代：清
体裁：古风

吾闻模帖法，不求似求神。苟惟啄磔肖，是谓优孟伦。疏轩深以敞，瓯砚良具陈。习字当消夏，古则贻芳津。传神吾未能，吾将思其人。
模德寿宫梅石碑因题句
作者：弘历
朝代：清
体裁：七言律诗

春仲携来梅石碑，模经冬孟始成之。不宁十日一水就，惟以万几馀暇为。孙杕那须留石缺，蓝瑛实未写梅姿。为怜漫漶临新本，笑有人看漫漶时。
模沈周杏花并题以句
作者：弘历
朝代：清
体裁：七言绝句

老沈粗豪写嫩葩，兴来偶仿一枝斜。缱怀春馆吴云隔，孤负东风几树花。
模颜真卿自书告身因题·其一
作者：弘历
朝代：清
体裁：七言绝句

漫将筋骨议前贤，朱诰裴诗只廓填。却笑刘泾珍背纸，岂知徐俟得真传。
模颜真卿自书告身因题·其三
作者：弘历
朝代：清
体裁：七言绝句

旧称乞米邻寒俭，乍抚将军讶宕雄。何似告身垂正大，黄庭遗得旧家风。
模颜真卿自书告身因题·其二
作者：弘历
朝代：清
体裁：七言绝句

端庄流丽两兼之，审定分明识虎儿。立德践行人喜道，如言行者复奚谁。
模颜真卿自书告身因题·其四
作者：弘历
朝代：清
体裁：七言绝句

吉光片羽总堪珍，三百骊珠一串陈。虎帐几馀披几研，对题心喜得佳邻。
横云堂
作者：弘历
朝代：清
体裁：古风

假山能几仞，讵有干霄状。山堂名横云，亦惟出想像。然既得其名，副实宁容旷。凭窗见西山，荟蔚峰头望。蒸雨信其灵，凝雪亦云当。
横云堂
作者：弘历
朝代：清
体裁：七言绝句

假山艰致霭氤氲，今日横云果是云。不异香山昨来景，爱看座底雨丝棼。
横云堂
作者：弘历
朝代：清
体裁：七言律诗

向日横云出想像，今朝真个是横云。宁云恋岫高陵表，几觉衣襟合莫分。时露曦光旋叆叇，微飘雨点更氤氲。无厌又冀优沾霈，观过吾缘望岁慇。
横云堂
作者：弘历
朝代：清
体裁：古风

堂标山之迥，因以名横云。堂自无㨂择，人则有区分。其滞厌乎夏，其兴希乎春。兹当其希时，横楹实可欣。宁渠助景嘉，为霖利耕耘。
横云堂
作者：弘历
朝代：清
体裁：五言律诗

春港回烟舫，云堂凭雨窗。满空皆润逼，无处觅尘降。那数襄阳画，疑收湘浦䉶。飒声兼素色，定岂碍摐摐。
横云堂
作者：弘历
朝代：清
体裁：七言律诗

讵因堂迥号横云，霁日高峰孰与分。还是英英就舍宇，常教淰淰润楣枌。宁欣叆靅宜题句，希骧��大利耘。惟是祈农勤实政，那如汉帝诩云云。
横云堂
作者：弘历
朝代：清
体裁：古风

诗客咏耸青，画家喜留白。均示横云意，寓意于无迹。兹堂据山腰，山云友莫逆。有时写栋盈，何妨润几席。为雨固其佳，即雪亦诚益。
横云堂即事
作者：弘历
朝代：清
体裁：七言律诗

今春每不盼云生，却是山堂每副名。恰正片时凭牖坐，又看几缕拂檐横。有姿自尔卷舒态，无定从来好恶情。顾我于斯何系意，恐妨沮洳误新耕。
横云堂放歌
作者：弘历
朝代：清
体裁：古风

今岁书堂初断手，颜以横云因兴偶。却是往往叶嘉占，盛名难副兹诚副。入夏云生每作风，已恐春膏或孤负。昨夜浓阴喜达晨，急霔徐霏彻夕久。横云今日信横云，配藜荟蔚滃户牖。八伯兴歌迹漫希，一犁透润泽诚厚。
横云堂放歌
作者：弘历
朝代：清
体裁：古风

假山故无九仞高，名曰横云想像耳。偶然写雾出楹时，寻思亦或有其理。太古以来人与物，问谁不为名所使。于中善恶及尔我，争较锱铢实甚矣。浮云去来无系萦，堂之人害不观此。
横云堂放言
作者：弘历
朝代：清
体裁：古风

横云自以高得名，而我每来不同情。望雨时至心为喜，畏雨时至心为怦。雨乎云乎岂知此，无心出岫写我楹。即今亟望沾霈之优雪，怦然朝暮恒情萦。安得望畏喜怦齐置却，与云同一不系来和征。是谓放言中清与中权，我非处士其可乎哉，惟勉洪范九畴三忧，以待三年归政心无营。
横云馆
作者：弘历
朝代：清
体裁：古风

山竖云则横，云动山斯静。好雨昨优沾，荟蔚兴犹骋。高低倚伏间，倏变峰峦影。复雨实甚佳，便霁亦增景。筹农心慰时，妙趣偶一领。
樱桃
作者：弘历
朝代：清
体裁：五言律诗

缀林珠实满，带叶玉盘盛。消热凭新蔗，偷含引早莺。锦江曾有句，乐府旧传名。丝笼频颁赐，因联上下情。
橐驼
作者：弘历
朝代：清
体裁：古风

种繁鄯善多封牛，食少任重其性柔。畜中良产内地鲜，谬称马状羊为头。塞程橐载无过此，色有苍白或黄紫。而今市贩亦知用，铃声替戾行连尾。�鸣嗜柳不肯前，长绳穿鼻骑以牵。征囊百务一身具，蹄胝背肿谁则怜。鹅颈低昂过碛川，图展塞景胡瑰传。避风跑泉语乃诞，少见多怪理实然。
橘瓜辩
作者：弘历
朝代：清
体裁：古风

晏婴并食橘，见诮进诡辩。瓜桃不削析，橘柚不剖剪。人主赐食礼，其然出何典。橘柚桃犹可，瓜皮厚奚遣。又如晋陆绩，怀橘堕地宛。跪答欲遗母，袁术誇器远。小儿喜食物，其常固不免。造次托诸孝，虽智非诚款。二诈明岂难，何不先言显。欲盖乃弥彰，尚有人称善。
次良乡
作者：弘历
朝代：清
体裁：古风

广陌催征骑，遥天飞玉屑。润回大地春，望入双瞳洁。宇空山势近，倏忽阴晴别。咏雪兴漫豪，省岁心犹切。三冬待泽久，未敢遽怡悦。
次辛祈谷礼成述事
作者：弘历
朝代：清
体裁：七言律诗

祗略棕街减步趋，祈年式礼未微渝。春前虽次还如上，月合同干恰不殊。呹肸芗牛烛沙海，铿锵仪凤叶笙竽。金川耆定昔逢已，吁眷捷闻今已符。
次辛祈谷还宫斋戒之作
作者：弘历
朝代：清
体裁：五言律诗

例弗隔年斋，次辛精祭谐。还宫三日先，即景五言排。东壁图书聚，层楼珠玉皆。占年诚庆慰，然敢释虔怀。
次黄新庄皇太后使人赐食
作者：弘历
朝代：清
体裁：五言律诗

夹路�阳舒，春风返辔初。颁恩来秘禁，分泽逮周庐。更切调甘旨，还因问起居。得知温凊适，爱日乐何如。
欢喜园
作者：弘历
朝代：清
体裁：古风

佛殿之右侧，精舍号欢喜。朴宇两三间，亦可名园耳。欢喜绎其义，弗易得难矣。前昨今三年，喜一忧二已。以是喻未来，忧多乃定理。咄哉此言失，读洪范谁拟。
欢喜园
作者：弘历
朝代：清
体裁：古风

佛殿傍柰园，名之曰欢喜。虽云举梵义，而实该众旨。欢喜则无忧，无忧斯化美。物各适其适，奚藉强为理。
欢喜园
作者：弘历
朝代：清
体裁：七言律诗

佛殿边傍搆精舍，取名自合梵宗兼。因之两字额欢喜，亦欲六尘澈净严。座听钟声白业习，窗含麦色绿郊觇。踟蹰未副今来望，泽祗才滋尚待沾。
欢喜园
作者：弘历
朝代：清
体裁：七言绝句

小筑山园傍梵宫，曼陀罗已谢花红。问予欢喜于何是，适见芃芃麦穗中。
欢喜园
作者：弘历
朝代：清
体裁：古风

岩楼别栖云，梵园入欢喜。步辇陟崆□，峣榭造尺咫。宇云时厚薄，瞪目发劳矣。何当大霈甘，副名农功起。
欢喜园
作者：弘历
朝代：清
体裁：古风

弗戚斯为欢，弗怒斯为喜。四者固循环，此实胜乎彼。春时万物昌，复沾膏雨美。何非欢喜缘，况在斯园里。信可通仁人，不独述佛子。
欢喜园
作者：弘历
朝代：清
体裁：古风

梵典有文言，曰结缘欢喜。精舍莲宫侧，因即以名此。欢喜乐之朋，先忧实切已。乐少忧恒多，欢喜艰获矣。然一凭轩望，绿野农事起。麦穗已含含，禾苗更薿薿。为之一惬然，或亦庶几耳。
欢喜园
作者：弘历
朝代：清
体裁：七言绝句

潇洒精庐鹿苑边，行行且止小周旋。一窗暖日烘吟笔，仍是前年欢喜缘。
欢喜园
作者：弘历
朝代：清
体裁：古风

盘岭至香山，颇近十馀里。下马入岩关，轻舆缘㟪�。一例拳石间，内外盖殊矣。草色虽未芳，泉声已觉美。古寺住金仙，到来近尺咫。宁当恝然过，瞻礼投五体。岫云与戒台，那复分彼此。其傍有精舍，曰园取佳耳。今朝偶憩延，即景真欢喜。
欢喜园
作者：弘历
朝代：清
体裁：五言律诗

盘盘陟峻嵏，精舍傍花宫。纵我先忧者，到兹所乐同。云中听野鹤，松下有清风。俯畅真欢喜，方方绿麦芃。
欢喜园
作者：弘历
朝代：清
体裁：古风

祗宫傍有园，即境名欢喜。不惟适净乐，峰姿实清美。蟾蜍望举头，刚斧何须尔。设以拟嵩高，企之月光子。命驾每在冬，明窗坐辄久。以言欢喜缘，今来意颇有。闾阎足盖藏，宿麦复芃亩。然宁忘去岁，去岁艰糊口。
欢喜园
作者：弘历
朝代：清
体裁：古风

缘近清净域，名之欢喜园。屋宇虽弗多，静趣颇可论。砧�以为墙，松柏以为门。适自雨中来，益觉润心源。欢喜在农田，而岂在风幡。
欢喜园
作者：弘历
朝代：清
体裁：古风

翠岩之下佛殿倚，欢喜名园盖以此。香云宝网讵层层，忍草禅枝实比比。精舍言朴不言华，坐十笏中见百里。菁葱绿麦弥野铺，信是人间大欢喜。
欢喜园
作者：弘历
朝代：清
体裁：七言绝句

近岭遥原结揽中，萧然精舍傍花宫。今朝欢喜知真趣，万顷良田积玉同。
欢喜园
作者：弘历
朝代：清
体裁：五言律诗

静室琳宫侧，石桥有路通。峰莲层映紫，盆菊簇含红。谷夐形容别，心澄机境融。一窗留暖日，欢喜与人同。
欢喜园
作者：弘历
朝代：清
体裁：五言律诗

香园号欢喜，欢喜那轻言。最是先忧者，难窥大觉门。山情信可乐，鸟语亦非喧。翻为春阴好，意重望雪烦。
欢喜园
作者：弘历
朝代：清
体裁：古风

香山寺之傍，小园曰欢喜。两岁未经临，一宿遂过尔。今番图略驻，意亦有所以。释服当即吉，回銮御园指。行驾应奏乐，预惧闻于耳。鼓瑟不成声，宣尼示深旨。山居无其事，故用徘徊此。欲藉佛功德，洗我心曲委。欢喜则何有，戚戚正未己。
欢喜园
作者：弘历
朝代：清
体裁：五言律诗

香山寺右侧，久搆小园成。静室三间足，重来首夏清。那欣风送爽，且就樾遮晴。自恧顾名处，无能欢喜生。
欢喜园三叠癸丑韵
作者：弘历
朝代：清
体裁：古风

初夏来香山，即拟闻捷喜。阅秋回御园，驻兹仍廿里。登高度重阳，讵赏山川美。翼日军报来，报捷兼覆旨。茶它柳夯得，鸦保陇平靡。功成十之九，旌劳愿符始。无偏惟至公，敬以奉天尔。真信待继至，敢云心释矣。
欢喜园二首·其一
作者：弘历
朝代：清
体裁：古风

精舍邻竺宇，名以欢喜园。德水正临砌，禅枝亦绕门。幡影动皆静，磬声寂不喧。偶来寄清畅，把笔还忘言。
欢喜园二首·其二
作者：弘历
朝代：清
体裁：古风

佛诚忘物者，何以云慈悲。物物皆得所，乃其欢喜时。我有临民责，其义应若斯。惟其后乐切，是以先忧滋。凭窗揽西成，欢喜暂在兹。
欢喜园再叠已酉诗韵
作者：弘历
朝代：清
体裁：古风

已年赋什常言乎，亥岁叠韵纪事矣。山庄宴赉阮光平，于古希闻信堪喜。今春徂夏愁每萦，望雨惧旱无不有。兼之师征廓尔喀，万里以外情形体。屡胜革心允求降，喜必有双合前旨。
欢喜园再叠癸丑韵
作者：弘历
朝代：清
体裁：古风

甲寅叠癸丑，曾咏十全喜。今春未经咏，返跸循途里。兹乃补吟之，弗忘良臣美。即今复�苗，进军弗待旨。靖黔即入楚，歼贼雄中理。川军巧合攻，胥未度由始。天贶启予衷，感深益惧耳。捷音当即来，嘉兆斯符矣。
欢喜园反己酉诗意并叠其韵
作者：弘历
朝代：清
体裁：古风

卯之欢喜叹幻哉，戌之欢喜庆真矣。光平入觐至山庄，宴赏优恩诚感喜。息事宁人奠海邦，考之惇史称鲜有。圣凡有无一合相，不在心亦不在体。咏之叠之徒唠唠，掷笔笑未知宗旨。
欢喜园叠癸丑韵
作者：弘历
朝代：清
体裁：古风

去岁驻于斯，曾识蒇功喜。廓喀藏之外，万有数千里。嘉予二良臣，忠勇鼓众美。灭贼期旦夕，赦彼遵予旨。既立好生德，亦符禁暴理。事成惊回思，操券岂允始。设非天助顺，未知如何耳。十全赖穹宥，愿罢言武矣。
欢喜园四叠癸丑韵
作者：弘历
朝代：清
体裁：古风

甲岁于斯园，吟识十全喜。乙秋此登高，叠因旋塞里。昨丙去不顾，望捷意弗美。今岂可再无，强惭聊示旨。大约记涉誇，有乖盈昃理。然三载用军，实非自我始。曲直天鉴之，耆定将近尔。靖狆兆昭哉，尅邪功速矣。
欢喜园得句
作者：弘历
朝代：清
体裁：七言律诗

山风秋九自微凉，寺侧精庐恰向阳。窗朗不嫌枫叶落，座香正傍菊花黄。于焉憩息欣奴仆，便以拈吟答景光。欢喜偶兹却驰虑，宿灵灾处可安康。
欢喜园得句
作者：弘历
朝代：清
体裁：古风

近云喜者惧之对，吾已于斯知过矣。而何金仙殿之傍，其园乃亦名欢喜。圣之欢喜寓以无，凡之欢喜执以有。有无之间别圣凡，佛于圣凡视同体。如斯炙毂辩难穷，调御默坐示大旨。
欢喜园忆章嘉国师有咏
作者：弘历
朝代：清
体裁：五言律诗

佛殿西边宇，小园朴不奢。别才驹白隙，开到牡丹花。空色世假器，喜欢心幻芽。既然知此义，底复忆章嘉。
欢喜园自警
作者：弘历
朝代：清
体裁：古风

一雨无不欢，吾岂能不喜。然岂啻是哉，兵威伏万里。自春至初夏，各省雨旸美。近著喇嘛说，西藏敬遵旨。一二奸纵臣，亦以正刑理。斯更弗为欢，愧未先觉始。左近坐金仙，付之如是耳。而我未如是，去佛犹远矣。
欢喜园题句
作者：弘历
朝代：清
体裁：五言律诗

以近如来殿，遂名欢喜园。两言岂易得，今岁偶逢恩。却切盛满惧，不安夙夜烦。愧哉调御坐，无语付三幡。
欣稼亭口号
作者：弘历
朝代：清
体裁：七言绝句

万泉水涌波澜阔，二麦云齐饼饵香。鳞叠溪田稻秧蔚，微欣督理不孤忙。
欲游千山复不果
作者：弘历
朝代：清
体裁：七言律诗

念结龙泉祖樾间，游期又复爽千山。既怜倦马当秋瘦，且付枯僧抱月閒。坐可披图悟离即，恍如对瀑听潺湲。终须卧象诸峰侧，霜磴烟萝取次攀。
欲雨
作者：弘历
朝代：清
体裁：五言律诗

欲雨难为意，延俄转怛忉。先虞风复作，稍幸日全韬。祷向明神切，心缘区宇劳。原田将坼兆，颙望沛恩膏。
款鹤四首·其一
作者：弘历
朝代：清
体裁：七言绝句

放去胎禽雪翼毸，回翔何不可招来。王倪齧缺宁须道，者个佳宾乃称陪。
款鹤四首·其三
作者：弘历
朝代：清
体裁：七言绝句

有雪霜仪宜伴侣，无烟火气得清臞。何当唤起唐伯虎，为我挥毫写入图。
款鹤四首·其二
作者：弘历
朝代：清
体裁：七言绝句

来往瑶台意自仙，一声清唳彻云天。漫言縻爵心犹在，霞表相延属偶然。
款鹤四首·其四
作者：弘历
朝代：清
体裁：七言绝句

去亦不追来不拒，空听为翥宇为翔。了知欲入新诗句，岂是翻因恋稻粱。
止猎
作者：弘历
朝代：清
体裁：五言律诗

雨蒐向常咏，缘已撒成围。复此灵山过，恰逢夜澍飞。中宵传止猎，七萃虑沾衣。度岭午旋霁，摘吟对朗晖。
止顿·其一
作者：弘历
朝代：清
体裁：七言绝句

止顿宣传休猎骑，纸窗赢得晓秋閒。封章昨日刚批阅，无事今朝饱看山。
止顿·其三
作者：弘历
朝代：清
体裁：七言绝句

毡庐布帐绕营开，须傍山隈避水隈。泥泞莫愁供亿缺，牛车伊轧趁墟来。
止顿·其二
作者：弘历
朝代：清
体裁：七言绝句

夜雨连明霏细丝，因教停憩众情宜。乍分忽合云容幻，低阜高峰毕献奇。
止顿·其四
作者：弘历
朝代：清
体裁：七言绝句

雾气离披欲放晴，山容紫翠又新更。侍臣试问枚皋侣，今日清诗几首成。
正凝堂
作者：弘历
朝代：清
体裁：五言律诗

后背山容正，前临水色凝。即堪会理趣，率可得閒凭。不喜波澜作，且辞巀嶪登。片时成五字，命返亦云应。
正凝堂
作者：弘历
朝代：清
体裁：五言律诗

筑堂临石沼，沼水映堂清。正影松含照，凝和云吐英。居然协上下，耐可玩澄明。设绎象传鼎，吾方廑大烹。
正凝堂别有会而作
作者：弘历
朝代：清
体裁：古风

每咏正凝堂，率阐周易旨。兹乃有别会，谓契中庸矣。中则无不正，凝叶庸之理。无过与不及，不偏还不倚。是乃天命然，能体惟君子。吾虽见至兹，实愧行诸己。
正定府行宫五叠旧韵
作者：弘历
朝代：清
体裁：五言律诗

佛阁侧行馆，逮今八十年。六番叠五韵，善果即佳缘。吏治修无弊，民情肫可怜。是诚巡狩要，不必问僧禅。
正定府行宫四叠旧作韵
作者：弘历
朝代：清
体裁：五言律诗

康熙时搆筑，却与我齐年。驻馆经五度，吟诗答旧缘。此邦幸逢稔，南府剧堪怜。我自勤民者，那能静悟禅。
正定行宫三叠旧作韵
作者：弘历
朝代：清
体裁：五言律诗

行馆驻春夕，流光阅廿年。去来真幻迹，今昔假因缘。风过松阴舞，月留竹影怜。特兹行庆赞，惜不共班禅。
正定行宫再叠旧作韵
作者：弘历
朝代：清
体裁：五言律诗

诗仍赓旧韵，春恰值今年。弹指视来去，无心问业缘。听经鸽双下，觅宿鸟相怜。此际怀何托，勤民即契禅。
正定镇总兵朱泰德续报得雨诗以志事
作者：弘历
朝代：清
体裁：七言绝句

孟春正定曾沾泽，春仲今称四寸滋。数日既欣还既愧，愧为不雨密云时。
正定阅武
作者：弘历
朝代：清
体裁：五言律诗

腹里匪岩疆，寰区久晏康。讵当弛武备，便以阅戎装。作止原合度，精勤要自强。载咨司镇者，尔祖慎毋忘。
正定隆兴寺三叠旧作韵
作者：弘历
朝代：清
体裁：古风

白驹过隙古语闻，廿岁忽别相好尊。即今瞻礼宛如昨，识阁其阁门其门。久败重修两置却，何殊流水及行云。亥年兴工子岁蒇，落成辛丑来巡轮。十里以外层楼见，迥出雉堞切鹏旻。万民迎辇益亲切，扶老携幼纷且纭。迤逦郡城入闉阇，街衢有路祇园分。前殿后阁历历阅，奎章悬额辉星辰。大士法相逾丈六，讶兹卓峙何威神。周毁宋造经兴废，亦何有关清净身。井中出铜河出木，躗言傅会徒云云。增卅六臂益无据，空教涂污灰与尘。岂知大士本无我，不动声色降魔军。因令洗涤复旧观，双足两臂万古存。世六非多两非少，范铜兹现全体真。西域真僧行庆赞，远超一切禅和论。建立扫荡两弗涉，法螺梵贝如是陈。长歌叠韵事纪实，重光赤奋若暮春。
正定隆兴寺四叠旧作韵
作者：弘历
朝代：清
体裁：古风

大士超过圆觉与声闻，未达一间释迦牟尼尊。而具如来之妙观察智，物无不度故称曰普门。虽示菩萨相以驻南海，遍大千界如天之有云。以色见以声求则不可，如是如是而恒转法轮。开皇至今盖千百馀祀，沧桑几阅不改恒山旻。显德废像铸钱实无谓，鄙非新安著论横纷纭。亥岁重修丑岁钜工蒇，落成瓣香一炷清霄分。兹因五台礼曼殊师利，回跸复至修禊三月辰。崇隆佛香之阁切碧汉，屏息欲礼先此肃心神。铸铜其高七丈更三尺，本祗双手双足相好身。何时增为三十有六臂，易铜以木盖取其轻云。久之木朽欲堕系于栋，不空羂索之义徒成尘。我命和雇匠氏还其旧，亦非大兴工作役千军。卅六者去惟馀双者在，去在胥幻而非幻者存。嗟夫我之是言复差矣，金刚六如岂有一如真。把笔长歌创体为九字，回向初无一字皆戏论。于斯五度之事率已毕，付他泐之贞石迹成陈。曾谓东坡作诗多佛语，甚于彼矣回跸耕省春。
正定隆兴寺礼大佛叠旧作韵
作者：弘历
朝代：清
体裁：古风

无量寿如是我闻，寿超一切两足尊。观音是佛观察智，大士愿力称普门。曰一即二堕圣见，不如泯念礼法云。慈宁今岁开七帙，延釐虔奉大安轮。五台谒㬅殊室利，如山如阜齐高旻。宝螺梵鼓已朗朗，嵩呼华祝犹纭纭。蒇事和铃指钜鹿，晋山燕水行行分。郡城至止驻翠辇，分野昴毕月建辰。离宫潇洒鹿苑侧，松窗绨几堪怡神。处分几务有馀暇，问安萱戺康强身。扶持瞻礼惬懿愿，云同不可况异云。箕子九畴犹有数，数无量逾恒沙尘。以此介寿合天下，宁辞远劳扈卫军。徘徊散步阅古迹，隋唐碑碣前墀存。却笑吾仍执名象，几曾佛法窥其真。长歌一再叠赓韵，哓哓讵非逞辩论。信宿明当返京国，即今转瞬还成陈。胜地少延固亦可，恐妨耕稼时当春。
正月九日恭奉皇太后观灯侍宴喜而成什
作者：弘历
朝代：清
体裁：七言律诗

未临三五放灯时，曲宴观灯奉懿嬉。一刻千金恒一喜，无疆万寿永无期。月迎望看光逾洁，春始孟欣漏尚迟。任步从容却扶掖，示予康健即深慈。
正月二十七日雨
作者：弘历
朝代：清
体裁：五言律诗

春暖雪为雨，天恩兆有秋。布空云似幕，洒地泽如油。倚听声犹细，凭观势更悠。土膏萌动日，乐事在田畴。
正月二十三日圣母三周忌辰感成一律
作者：弘历
朝代：清
体裁：七言律诗

弗获躬亲谒泰陵，三周倏至亦悲增。四回戊巳前犹述，一阙再期例亦仍。西北那堪凝望眼，凄凉惟是恨填膺。行宫多有奉游句，翘首瞻吟痛不胜。
正月二十三日恩慕寺瞻拜有作
作者：弘历
朝代：清
体裁：五言律诗

弗敢奉神御，慕恩恩佑边。未能百岁庆，益切一心悁。仍拜畅春地，难呼罔极天。肩舆言欲去，回首尚潸然。
正月二十九日进宫
作者：弘历
朝代：清
体裁：五言律诗

御苑试灯罢，法宫因祭回。韶光到尔许，烟色已佳哉。柳线柔笼陌，冰澌冻解隈。东郊将举趾，侧耳听春雷。
正月二十九日进宫斋戒之作
作者：弘历
朝代：清
体裁：古风

行庆奉慈宁，灯事佳节迈。朝来命翠舆，春社期夙戒。雪消喜含润，云屯希继沛。遑肯托端拱，益惟钦顾对。宴乐讵宜亟，消息看相代。自信者祈年，始终心不懈。
正月二十五日过卢沟桥·其一
作者：弘历
朝代：清
体裁：七言绝句

滑笏新波泛薄凌，春山蓊郁有云兴。无边诗景卢沟道，半拂吟鞭忆我曾。
正月二十五日过卢沟桥·其二
作者：弘历
朝代：清
体裁：七言绝句

凭舆历历好韶光，麦始攒青柳欲黄。只有忧怀同渴壤，几时一例沃天浆。
正月二十日复雪用昨日燕九诗韵
作者：弘历
朝代：清
体裁：五言律诗

四鼓密云铺，晨霄落雪俱。弥漫堪入咏，飘洒自为图。频望惟恐止，萦怀敢即娱。午晴才二寸，非渥究胜无。
正月二日小宴廷臣
作者：弘历
朝代：清
体裁：五言排律

交泰匪今陛，延清振古堂。黻屏符出震，韶管奏归昌。丽景椒花颂，遐年柏子觞。螭坳看济济，鹭序总阳阳。灿烂宫袍锦，芬馨玉鬲湘。九华鸡树燄，百和兽垆香。伫若嘉言进，钦哉庶事康。瓦鸳栖瑞叶，所喜肇农祥。
正月二日小宴廷臣
作者：弘历
朝代：清
体裁：五言排律

白兽依元日，琼筵会九宾。属当资始候，同是亮功人。欣举觞浮柏，休誇脯擘麟。盈庭漫称颂，一意更猷询。勤远戒应凛，宁遐道底臻。张皇申挞伐，奔走廑臣邻。酒醴今朝飨，苦甘多士均。惟期靖丑逆，凯宴继斯陈。
正月二日小宴廷臣
作者：弘历
朝代：清
体裁：七言律诗

白兽规如上日陈，九经曰敬继亲亲。谊联堂陛承天贶，化逊唐虞愿俗淳。宝鹊占年祥鬯富，鸿龙运斗气和訚。言言莫亟相称颂，同是吁咨筹治人。
正月二日小宴廷臣
作者：弘历
朝代：清
体裁：七言律诗

紫极韶光丽始青，泰交鹓侣集明庭。绮筵旨酌三辰酒，玉戺荣开两叶蓂。恭已畴咨卿士月，敛时敷锡庶民星。皞熙未致提封广，莫漫嬉陈至治馨。
正月二日曲宴廷臣
作者：弘历
朝代：清
体裁：五言排律

泰阶圜煦丽，路寝向阳开。共迓青韶祚，堪陈白兽杯。在悬编磬举，入缀七槃回。簪黻颁新附，提封奠极垓。五言群可赋，三爵漫须催。莫我称扬亟，伫兹弼亮才。
正月二日祈谷斋居对雪·其一
作者：弘历
朝代：清
体裁：七言绝句

元正才过致虔斋，典重祈年倍切怀。静听排门鸣爆竹，春音一片与人谐。
正月二日祈谷斋居对雪·其三
作者：弘历
朝代：清
体裁：七言绝句

惠山仿得竹垆成，腊雪嫌微未试烹。今日优沾方惬意，合寻韵事煮三清。
正月二日祈谷斋居对雪·其二
作者：弘历
朝代：清
体裁：七言绝句

六出霏霏入晚浓，玉花纷缀禁中松。发祥捷报新春喜，不问词林问老农。
正月二日祈谷斋居对雪·其四
作者：弘历
朝代：清
体裁：七言绝句

腊底敲吟间阔疏，新年清兴共春舒。心花喜映祥花润，莩甲勾芒尽起予。
正月二日紫光阁小宴外藩得句
作者：弘历
朝代：清
体裁：七言律诗

紫光高阁答阳敞，翼旦开筵庆岁华。酒醴笙歌彬有礼，衣冠进退肃无哗。联茵广厦期悠久，将币承筐逮逖遐。新袭藩王驰弟觐，外臣恭顺是予嘉。
正月二日重华宫侍皇太后宴
作者：弘历
朝代：清
体裁：七言律诗

开年日吉复时良，明炳还同月德昌。西阃雕舆迎绎绎，青宫华衮侍煌煌。椒蕃岁实扶屏丽，梅放春花合殿香。圣寿益增心益慕，膝前虔祝共天长。
正月二日重华宫侍皇太后宴
作者：弘历
朝代：清
体裁：七言律诗

瑶池西望降鸾轩，慈旨恭迎百子门。翼旦开筵循例著，万年侍膝祝心存。萱帏奕奕延禧永，荪砌振振衍庆繁。历数古今谁似此，益欣益敬吁天恩。
正月二日重华宫侍皇太后宴喜而成什
作者：弘历
朝代：清
体裁：七言律诗

青宫家宴启开年，喜领曾元绕座前。母子寿登百五十，古今瑞越世三千。狰狞雪象迎春踞，璀璨银花入夕燃。扶辇长街寿康返，明朝问寝倍欣然。
正月二日重华宫恭侍皇太后宴喜成长句
作者：弘历
朝代：清
体裁：七言律诗

月寅年卯日逢辰，寿域宏开茂以新。大德之徵四胥得，洪畴曰福一先抡。重增绮甲普增岁，共庆禧冬预庆春。入夕眉蟾虽未上，迎阶雪象朗如银。
正月二日降旨免江浙积欠诗以喻志
作者：弘历
朝代：清
体裁：古风

始和布宽大，频年率例行。兹当巡东南，酬彼望幸情。辛未纵蠲豁，寒暑六岁更。况复屡遭歉，沟壑哀鸿鸣。赈赒救一时，赋税有常程。灾重乃蠲租，其轻则缓征。积少因成多，数累巨万盈。催逋民奚堪，是宜一免清。长吏讵政拙，闾阎宁留赢。指日泽国临，吾将省春耕。
正月二日降旨加赈去岁被灾下河州县
作者：弘历
朝代：清
体裁：古风

普天乐新岁，数县鸣哀鸿。念此嗷嗷民，孰非怀保中。乘春宜布泽，况彼四者茕。南望沮洳乡，连岁鲜遇丰。赈恤虽频施，岂尽苏疲癃。一夫不获所，饥溺吾应同。面咨授方伯，接赈敕司农。迩闻水渐涸，麦种虞全空。速给耕及时，或得饥肠充。剔鬟乏良方，勤民惟省躬。
正月二日降旨普免各省漕粮诗以纪事
作者：弘历
朝代：清
体裁：七言律诗

制用曾闻卅载通，免漕敬继祖鸿功。军糈官饩给弗匮，天施地生义可充。比屋帖催无虑白，太仓粟积免成红。惠心勿问思义象，家法期贻奕叶同。
正月五日紫光阁赐宴得句
作者：弘历
朝代：清
体裁：七言律诗

太液冰凝积雪皑，紫光光映镐筵开。同欣宿麦三白兆，共庆新春两日回。淑气一堂融玉琯，倾心列席酌金罍。今年霍罕轮来觐，柔远应教宴赐陪。
正月五日重华宫茶宴廷臣及内廷翰林等适新题学诗堂用以联句并成是什·其一
作者：弘历
朝代：清
体裁：七言律诗

东壁图书贮景阳，新颜后殿学诗堂。缘收赵宋君臣迹，企想姬周礼乐场。真弆宁誇多乃富，赝祛无碍论从详。相于有咏仍联席，可识不为犹面墙。
正月五日重华宫茶宴廷臣及内廷翰林等适新题学诗堂用以联句并成是什·其二
作者：弘历
朝代：清
体裁：七言律诗

初韶茶宴例重华，汲古敦今亦孔嘉。六义具存欣有绎，一言以蔽曰无邪。蚖膏鹤燄嫌频俗，琅碗球盘颇近奢。商㩁莫非风雅颂，左厢直拟郑玄家。
正月八日诣斋宫作·其一
作者：弘历
朝代：清
体裁：七言绝句

占穰农谚值金庚，况是兼逢谷日晴。夜雪午风经昨过，盅融和旭飏前旌。
正月八日诣斋宫作·其三
作者：弘历
朝代：清
体裁：七言绝句

斋殿南厢十笏居，明窗坐觉体安舒。案陈诗册从头看，敬怠因心自检予。
正月八日诣斋宫作·其二
作者：弘历
朝代：清
体裁：七言绝句

黄道直南路转东，入坛谒位礼崇隆。柏松根下积馀雪，泽在农田感谢中。
正月六日重华宫茶宴廷臣及内廷翰林等咏玉瓮联句并成是什
作者：弘历
朝代：清
体裁：古风

天宝物华出有时，巨璆成瓮适逢斯。讶来西极今传珏，莫遣东方古擅词。綵胜迎人双燕颉，银笺照几七言摛。凤楼玉积诚同庆，应以敬承敢以嬉。一巡三爵古常称，茶宴清班闻几曾。抽秘不忘箴则可，探奇乃觉器相应。尺盘升碗奚堪匹，笔室墨壶恰得朋。莫诩频繁方物贡，较于尧掷愧尤增。
正月初二日作
作者：弘历
朝代：清
体裁：五言律诗

通宵雪积白，清晓霁开殷。首岁第一瑞，三农最要关。凤栖珠缀错，鸡树玉华斑。敷锡敦实政，恩纶次第颁。
正月初六日重华宫恭侍皇太后家宴
作者：弘历
朝代：清
体裁：七言律诗

官家仍是说前家，首祚承欢莫此加。阶玉有蓂惟六叶，蕊珠无树不三花。那嫌绕膝曾元闹，共喜延龄岁月赊。一刻千金真在是，春宵宁为赏灯华。
正月初十日恭奉皇太后幸圆明园
作者：弘历
朝代：清
体裁：七言律诗

银海光摇界道斜，乘时茂对乐昭华。物标太皞青旗旆，气转苍寅玉斗车。一道垂虹朝贝阙，万年春酒进仙家。输他羯鼓传佳话，俄顷瑶林尽发花。
正月初十日恭奉皇太后幸圆明园即景得什
作者：弘历
朝代：清
体裁：七言律诗

撰辰行庆翠銮奉，初岁开韶紫籞临。腊雪已欣沾遍野，春云又见吐遥岑。恒同民乐期无斁，转为时和惕不禁。幸较昨年逯功蒇，红旗旦晚递佳音。
正月初十日立春
作者：弘历
朝代：清
体裁：七言律诗

青帝重阍当晓开，银蜍朱鸟共徘徊。簪来胜綵三朝复，数尽阶蓂十叶才。丰泽摘辛堆玉簋，慈宁献寿捧金杯。漫言闰月迟时令，试看韶华衮衮来。
正月十一日延春阁恭奉皇太后观灯即事
作者：弘历
朝代：清
体裁：七言律诗

年年御苑赏花釭，兹近南巡启跸幢。节卜斋前迎凤驭，月先望夕丽天杠。兰珍百品罗琼几，华烛千行照绮窗。高阁延春春信递，骈供慈豫啿祺厖。
正月十一日进宫斋戒作
作者：弘历
朝代：清
体裁：七言律诗

行春卜吉奉徽音，大祀先庚返禁林。东陆心祈金兆穰，西山背指玉为岑。凤城万户苇桃焕，太液长桥螮蝀寻。北寺南台佳且便，虔斋未敢事登临。
正月十七日小宴廷臣二律·其一
作者：弘历
朝代：清
体裁：七言律诗

翼节廷臣例赐筵，展期一日值今年。箕畴著省惟卿士，谢赋遣词异朏弦。察吏安民同有责，息肩满志实无缘。莫容易视兹欢宴，尽职艰哉尔我然。
正月十七日小宴廷臣二律·其二
作者：弘历
朝代：清
体裁：七言律诗

新正几务恰馀閒，宜趁閒筹民事艰。慢骋丰亨豫大说，当思敬怠吉凶关。徵招乐叶笙簧律，需雅茵联内外班。却忆贤劳于役者，驱驰冰岭雪碉间。
正月十七日望
作者：弘历
朝代：清
体裁：七言绝句

三五都过月始圆，影依珠树斗韶妍。拈毫识得姮娥意，巧作元宵两度连。
正月十二日幸圆明园·其一
作者：弘历
朝代：清
体裁：七言绝句

步辇逶迤出禁闉，微风灯信布光春。雪消麦陇青含润，喜动茅檐望岁人。
正月十二日幸圆明园·其二
作者：弘历
朝代：清
体裁：七言绝句

才见宜春綵燕飞，行看映月玉蛾辉。砌苔堤柳添颜色，都报韶光次第归。
正月十八日微雨
作者：弘历
朝代：清
体裁：古风

开年已逾旬，春意渐融盎。富媪欲侈富，状彼百昌状。于耜兹其时，益赖天浆贶。近晚瞻碧天，云脚羃西嶂。霮䨴初布空，叆靅日旋障。入夜始霏微，霢霂势忽畅。徘徊露井阴，泛潋曲池浪。稍觉寸心纾，讵敢双眉放。未旱愁不雨，宵衣频颙望。既雨愁不沾，遐方岂遗忘。展转深长思，何时免惆怅。
正月十六日奉皇太后瀛台看烟火即景灯词八首·其一
作者：弘历
朝代：清
体裁：七言绝句

夜珠东望正圆规，南极祥光映座垂。王母瑶樽斟北斗，由来西苑是西池。
正月十六日奉皇太后瀛台看烟火即景灯词八首·其七
作者：弘历
朝代：清
体裁：七言绝句

火里开花幻岂真，轮中转法佛兮人。乍从上苑观梅柳，叶叶枝枝有脚春。
正月十六日奉皇太后瀛台看烟火即景灯词八首·其三
作者：弘历
朝代：清
体裁：七言绝句

谁遣微云点太清，银蜍为让火蛾明。上元此日有馀乐，宣德当年奚比衡。
正月十六日奉皇太后瀛台看烟火即景灯词八首·其二
作者：弘历
朝代：清
体裁：七言绝句

邹阳律里气初旋，万岁山前春欲燃。簇簇鱼龙纷陆海，离离琼玖积银田。
正月十六日奉皇太后瀛台看烟火即景灯词八首·其五
作者：弘历
朝代：清
体裁：七言绝句

云霞锦绣灿瀛台，花发何须殷七来。百子池边麟卓荦，万年枝上凤毰毸。
正月十六日奉皇太后瀛台看烟火即景灯词八首·其八
作者：弘历
朝代：清
体裁：七言绝句

瑞叶琼花镂上林，东风又复作轻阴。诗人漫道妒佳景，农父多应比好霖。
正月十六日奉皇太后瀛台看烟火即景灯词八首·其六
作者：弘历
朝代：清
体裁：七言绝句

玉蝀金鳌亘夜光，非烟馥郁袅风香。殿前底事金莲彻，归第群看相是张。
正月十六日奉皇太后瀛台看烟火即景灯词八首·其四
作者：弘历
朝代：清
体裁：七言绝句

贤王列坐赐酥茶，中外熙和久一家。百道如虹朝贝阙，万条似箭走金蛇。
正月十六日小宴廷臣·其一
作者：弘历
朝代：清
体裁：七言律诗

去岁红旗盼节后，今朝绮宴赐几閒。由言无易一日乐，轸念有怀百战还。卜昼未燃九华炬，迎蟾先看六鳌山。武成事事胥如意，可识吾犹惕此间。
正月十六日小宴廷臣·其二
作者：弘历
朝代：清
体裁：七言律诗

无须耗磨俗谈传，翼节需云例合沿。九宇丰穰诚幸矣，一家中外岂非然。既因扎萨兼京职，便可联茵预列筵。况有先生敖汉者，欣看七字竟成篇。
正月十六日小宴廷臣二律叠去岁诗韵·其一
作者：弘历
朝代：清
体裁：七言律诗

节后仍开小宴筵，联茵叙陛例年年。皇猷允藉调乎鼎，官路应教直似弦。须识颂宁若规好，但云泰恐即骄缘。载咨染翰敷笺者，细绎吾言然不然。
正月十六日小宴廷臣二律叠去岁诗韵·其二
作者：弘历
朝代：清
体裁：七言律诗

金川耆定略心閒，休养应图兵后艰。和乐兹虽赏柑节，凯旋众未度桃关。漫歌七德功云蒇，已历五年师乃班。犹急郊台亲劳接，勤劬攻剿细咨间。
正月十六日赐宴联句
作者：弘历
朝代：清
体裁：七言排律

玉䨲银蟾满魄圆，禁城不夜艳阳天。传柑宴乐鹓行集，撒荔筵开凤侣偏。一道垂虹朝贝阙，双葩结燄庆牺年。氤氲有象洪钧转，叆叇成阴瑞霭联。碧落烟消千月映，紫澜风定万珠妍。仙蓂叶乍飞瑶砌，火树花繁耀采椽。只为德隆星晷顺，从占福履洛畴全。康衢舆诵丰亨会，嘉夜同歌燕衎篇。靃靡冰荷趺萼焕，崔巍昆峤凤鸾翩。裁罗拨蕊偷春艳，镂翠成林濯露鲜。馥馥蛟垆香篆细，迟迟虬箭漏声传。御厨络绎分珍膳，中使频仍擘綵笺。百末兰英催送盏，九韶嶰管慢随弦。鸾刀细斸蓬池脍，翠釜徐行渤海鲜。歌杂早莺吭宛转，舞摇綵鳦态蹁跹。鱼龙曼衍纷呈巧，凫燕焜煌倏自燃。侈志素知惩甲煎，忧心未释忆淮堧。因祠青女占农事，咸秩宛陵伫吉蠲。五色非烟香界郁，一轮如面庆霄娟。同依妙鬘云中住，参得光音天上禅。涵日镇依真帝所，御风直到紫皇前。优容小语华裀列，惊捧鸿章綵璧骈。鳷鹊楼头锵玉佩，芙蓉殿里撤金莲。今朝即席承恩渥，令节称觞戏彩便。珠树遥窥翔麝月，珉宫忽讶聚梯仙。君谟七盏焉同此，玉女三浆洵有然。春宴漫教荣李峤，星槎不羡度张骞。瀛壶早觉初风暖，箫鼓应知九陌阗。卜贵相将探白茧，宜男绰约试新蝉。尧樽锡福人皆醉，农瑟迎和物并甄。鱼藻蓼萧谐雅什，日华云缦纪祥编。欣叨授简鸣欢豫，讵为逢年弛敬虔。映座宵明鳌赑屃，沿堤春到柳蔫绵。随时纳悃思蒙正，顾影衔恩祝寿篯。花信头番梅戴雪，诗牌联咏日移砖。风光依旧如三五，空照由来彻大千。比屋年年歌乐岁，法宫旦旦凛深渊。土膏覛起农祥正，暖律依韦泰簇宣。方贡风车通火徼，来同黑齿并朱鸢。朝正属国趋王会，行庆当阳奉化权。杓指始青旋北极，麦含三白润东阡。敢誇嘉会交成泰，若惕时乘志体乾。
正月十六日赐宴联句
作者：弘历
朝代：清
体裁：古风

瑞雪宜时淑气调，东皇著意富元宵。蓬婆息战春偏丽，馺娑承恩景倍饶。干羽两阶符帝舜，羲和四仲协神尧。千村人乐祠膏节，九陌风传击壤谣。应候阳和谐律吕，凝禧瑞霭接棼橑。天街夜永迟鱼钥，琼岛春回奏凤箫。早见始青敷陇首，尚留残白占山腰。南枝的皪舒梅萼，大地沾濡润麦苗。盘列五辛看稳受，菜陈七种喜频挑。筵前吉语凭探茧，阁里芳词忆颂椒。两岁重华疏宴衎，今年嘉夜庆和韶。传柑授简循前例，依藻兴歌叶令朝。洵是堂廉通咫尺，居然步武上云霄。唐花影入帘栊静，爆竹声连里巷嚣。听漏向晨尝草制，宣风计日待乘轺。称觥预晋华封祝，联佩同趋绛节朝。凘断玉螭冰欲泮，雾横宝鼎篆徐飘。长春叠发仙茎秀，不夜停催禁漏遥。朱槛两行攒火树，赤城十丈起霞标。蕊垂莲炬明长满，烟重兰釭暖未消。绞缚山棚图贝阙，挽轮冰戏涌瀛潮。香浮翠碗浮圆脆，巧胜琪花胜缕彯。鳌柱漫劳龙伯钓，星槎那藉鹿卢蹻。浓芬乳泛调瓯茗，秘色瓷鲜夺越窑。饤就琅霜珍粔籹，包来云实重琼瑶。凤九和鼎呈雕俎，麟脯行盘进绮寮。屑玉浮叟分月户，倾金潋滟酌天瓢。七弦清角传三叠，一曲红牙滚六么。舞鹄回鸾矜婉转，缘橦度索斗轻趫。座呈海客珊瑚网，屏拂巴賨翡翠翘。飞叶一蓂依砌戺，指寅半月见招摇。成诗莫漫誇华萼，锡宴惟欣咏蓼萧。乍掷晶毬光煜煜，对翻银叶影迢迢。鱼喷锦浪文鳞跃，鸟放雕笼彩翼超。细颗丹葩生桂粟，深丛紫颖茁兰苕。广场献寿来骀背，小队嬉春舞龀髫。红菡萏交飞采焰，绿蒲萄缀曳祥飙。轰腾文陛殷雷虩，迸落晴檐白雨跳。灼烁星精芒有耀，团圞魄宝运无朓。林香薝卜萦真宇，界净琉璃敞碧寥。上苑即看成阆圃，广陵何用驾虹桥。北门学士连茵席，南极星文烛斗杓。睿藻自天斟沆瀣，小言学步赋鹪鹩。观台瑞现云三素，午夜欢迎烛万条。户有管弦知岁稔，人同酺乐识恩昭。勾芒秉令泉膏动，畿甸行时物色撩。奉朔朝正通渤澥，来廷王会绘僬侥。雨晹顺序徵蕃庑，功叙登歌振雅骚。夹道尘清旋宝马，围灯风软袭华貂。百司赞赞思无斁，三爵油油示不佻。忧盛敢忘希令辟，亮工端复藉群僚。泰交相凛休相颂，试听云门奏徵招。
正月十四日作
作者：弘历
朝代：清
体裁：七言排律

去春祈谷御园旋，同乐行时幸以先。微觉安和殊近昨，却仍欢赏似常年。怜予之意诚深矣，豫节犹疑其次焉。谁识晨昏阅几日，遂教顾复抱终天。寿康如昔梦成境，瞻拜徒兹泪涌泉。式礼敢遵神御屡，惟吟长句付哀弦。
正月十四日作
作者：弘历
朝代：清
体裁：七言律诗

寿康神御敢重张，却有先时礼佛堂。此日拜瞻聊写痛，前春景象益增伤。上元谁复问佳节，两岁忽惊近大祥。翟扆绣茵依旧设，音容难觅恨茫茫。
正月十四日祈谷坛礼成恭述
作者：弘历
朝代：清
体裁：五言排律

祭日逢金穰，祈年自古详。埢垣朝色辨，薪槱瑞烟飏。三涤牲犹洁，成端币已量。济跄群就列，缀兆俨分行。景福同春御，微忱奉璧将。礼成知有庆，颙若仰穹苍。
正月十日乾清宫普宴宗室得句志喜十韵
作者：弘历
朝代：清
体裁：七言排律

事成时节藉因缘，宗子加官此日全。四代未行或有待，一时爰举乃无愆。仁皇宪帝恩垂鉴，近派远支禄永延。式咏绵瓜胥祖泽，遂歌行苇列宾筵。六朝庆衍叶百亿，十世居滋人二千。起沈前勋宁忘尔，例元后嗣合同然。簪缨被矣礼义勖，家室肫乎孝弟先。醉酒莫言兹饱德，笃亲匪曰慢兴贤。已欣设席长幼序，复有承筐次第宣。共沐天庥示海宇，大清国祚万斯年。
正月四日恭奉皇太后幸圆明园是日复雪
作者：弘历
朝代：清
体裁：七言律诗

一夜霏霙晓势加，祥符端喜在农家。延庥袭泽春朝四，行庆承欢万寿遐。早报鱼龙增瑞气，恰看楼阁衬银霞。女夷今岁迎銮巧，苑树高低遍缀花。
正月廿三日圣母忌辰于长春仙馆礼佛作
作者：弘历
朝代：清
体裁：七言律诗

未敢居然奉神御，无生藉演法王音。那堪令节芳园里，大异向年翚扆临。瞥眼不殊斯泣血，终身岂忘此椎心。长春忽作长秋处，庭树萧萧伴怅吟。
正月廿九日作
作者：弘历
朝代：清
体裁：七言律诗

六街早罢踏灯歌，宿润含韶鼓太和。今岁较于前岁幸，三分已复一分过。不无对景频愀尔，试问流阴竟若何。结习也思渐蠲却，春来依旧事吟哦。
正月廿九日瀛台即景
作者：弘历
朝代：清
体裁：七言律诗

御园镫节度侵寻，有事还宫清跸临。路便瀛台片刻揽，冰融液沼一篙深。盼来二月柳开眼，信递群芳梅启心。敢曰对时春可乐，维王不易惕难忱。
正月廿九日由泉宗庙进宫之作
作者：弘历
朝代：清
体裁：七言律诗

灯节御园礼毕全，还宫祈社举经筵。景龙慢拟月之晦，清跸临因宗以泉。往岁缅吟七近体，此时徒讶六逾年。大西楼外循墙路，东望不禁意黯然。
正月廿九日诣畅春园问皇太后安遂命驾还宫舆中即事
作者：弘历
朝代：清
体裁：七言律诗

庆节承娱荏苒过，仙园言返奉慈和。问安遂命还宫跸，祭社兼修进讲科。勤政心殷宵旰切，行时志凛惕乾多。青郊含润将兴耒，为祝仓箱卜若何。
正月廿八日自永宁寺由大西门外取道至泉宗庙传膳因而进宫触目即事得诗八首·其一
作者：弘历
朝代：清
体裁：七言绝句

宴赉灯宵半月馀，事竣还跸逮斋居。如斯几十年一例，几十年浑一瞥如。
正月廿八日自永宁寺由大西门外取道至泉宗庙传膳因而进宫触目即事得诗八首·其七
作者：弘历
朝代：清
体裁：七言绝句

左右稻塍新水柔，盈科输灌自南流。初春农事未举趾，馺娑徐行过八沟。
正月廿八日自永宁寺由大西门外取道至泉宗庙传膳因而进宫触目即事得诗八首·其三
作者：弘历
朝代：清
体裁：七言绝句

梵寺御园斯鼻祖，瓣香新岁每常经。圣人深意兴黄教，恩示外藩期永宁。
正月廿八日自永宁寺由大西门外取道至泉宗庙传膳因而进宫触目即事得诗八首·其二
作者：弘历
朝代：清
体裁：七言绝句

慈舆恭送返前园，五十岁前例视原。近六旬常意不舍，而今不舍向谁言。
正月廿八日自永宁寺由大西门外取道至泉宗庙传膳因而进宫触目即事得诗八首·其五
作者：弘历
朝代：清
体裁：七言绝句

斋名无逸奎文焕，问寝馀常传晓餐。旬岁不重临一憩，隔墙遥见辄心寒。
正月廿八日自永宁寺由大西门外取道至泉宗庙传膳因而进宫触目即事得诗八首·其八
作者：弘历
朝代：清
体裁：七言绝句

水源建庙曰泉宗，岁久龙鳞作砌松。漫拟亭轩多点缀，疏治意本重因农。
正月廿八日自永宁寺由大西门外取道至泉宗庙传膳因而进宫触目即事得诗八首·其六
作者：弘历
朝代：清
体裁：七言绝句

书屋西园隔一溪，向年视事每留题。亦成十载梦中事，林树烟苍望欲迷。
正月廿八日自永宁寺由大西门外取道至泉宗庙传膳因而进宫触目即事得诗八首·其四
作者：弘历
朝代：清
体裁：七言绝句

大西门迥亘长楼，阅射宏规圣祖留。屡中亦曾诗纪事，罢因臂病久含羞。
正月廿日德州观灯火
作者：弘历
朝代：清
体裁：七言律诗

燕九过应灯火收，何当继照赏陵州。疆连日翼陈宜听，幼挈老扶来不谋。西漆南油齐属目，缘竿走索讶缠头。吾民乐即吾心乐，纪载从他故事留。
正月晦日
作者：弘历
朝代：清
体裁：五言律诗

春月九十日，于今孟月过。知他百花未，奈此一分何。雪积寒犹峭，日烘景旋和。江南行已近，诗思发人多。
正月晦日作
作者：弘历
朝代：清
体裁：七言律诗

今年正月又临晦，九十春光已度三。未觉芳菲铺路首，却欣风物报江南。忆梅水部真称绝，选句考功早独堪。斥卤民艰应细谂，百家村畔每停骖。
正月晦日作
作者：弘历
朝代：清
体裁：五言排律

剪罢宜春胜，燃阑太乙灯。光风依蕙转，淑气与云腾。镜浦痕将泮，瑶山色尚凝。渐看柳眼放，喜泼瓮醅澄。社燕思营垒，池鱼已负冰。昆明留宴赏，故事有谁徵。
正月晦日作
作者：弘历
朝代：清
体裁：七言律诗

年华荏苒迅居诸，又报灵蓂尽落除。积雪全消地增润，条风微扇物含舒。灯阑已识节无住，闹后偏欣静有馀。景丽几閒适值此，还淳返朴每廑予。
正月晦日作
作者：弘历
朝代：清
体裁：五言排律

春气和而盎，春郊苏以滋。阶蓂全落日，轮桂揔韬时。华节堂堂过，条风渐渐披。冻开明镜影，芳泄绿杨枝。代序真堪念，健行勉自持。摛词荅韶令，谁继考功诗。
正月晦日作
作者：弘历
朝代：清
体裁：七言律诗

青园镫节度蹉跎，紫禁几馀静赏多。今岁正由旧岁视，三分春又一分过。乍听回雁思花发，为习笼鹅选墨磨。逐景那愁明月尽，对时且喜协风和。
正月晦日偶尔成咏
作者：弘历
朝代：清
体裁：七言律诗

春来春去此相仍，忽尔六旬更五增。望道敢云造岸极，敕几祇励履冰兢。雕龙祭獭诚奚益，扢雅扬风亦底称。践阼岁如夫子矣，自惟不惑又何曾。
正月晦日戏题
作者：弘历
朝代：清
体裁：七言律诗

九十忽已过三十，三分曾未看一分。难逢独有此媚景，易散何如彼綵云。即境试抽思汨汨，向荣且喜木欣欣。底须白驹惜流影，佛鼎心香静里焚。
正月晦日游玉泉山即景
作者：弘历
朝代：清
体裁：七言律诗

正晦游观自古传，玉泉十里近临便。已瞻塔影白云表，遂入墙匡碧嶂边。不冻灵渊舒藻荇，为欣新水浴凫鸢。文皇五字真清俊，即景因之学命篇。
正月晦日瀛台
作者：弘历
朝代：清
体裁：七言律诗

华镫排日度侵寻，典学明禋要并钦。敢事嬉游御苑驻，用因斋戒法宫临。趯台路便聊留目，霁雪泥融足慰心。却笑湖山常自若，先忧曾几畅清襟。
正月晦日瀛台即景六韵
作者：弘历
朝代：清
体裁：五言排律

经筵尚迟日，西苑偶行春。底论一分去，聊为片刻巡。笙歌却舟泛，诗句笑楼抡。谁见蓂全落，恰欣藓渐新。芳菲无远限，蕴藉有良因。最好寻吟处，由来不染尘。
正月晦日瀛台即目
作者：弘历
朝代：清
体裁：七言律诗

灯夕林园庆赉成，明禋典学要躬行。驾言用返中宸禁，路便聊游西苑瀛。消雪树根白馀润，向阳苔色绿生荣。景龙往事无须述，风物含韶独畅情。
正月晦日诣畅春园问皇太后安遂还宫之作
作者：弘历
朝代：清
体裁：七言律诗

祭神祈社御经筵，礼也敕躬各致虔。行庆忽看正月过，问安遂以晦辰旋。野含宿润麦冲露，陌隐韶光柳飏烟。此景较量诚鲜遇，为欣然复为夔然。
正月晦日还宫之作
作者：弘历
朝代：清
体裁：七言律诗

御苑灯宵过去匆，平明依例此还宫。奉时行庆惟从众，祈社谈经必以躬。诣寝问安那重得，倚舆摛句讵前同。承光路便聊凭憩，故事景龙迹懒穷。
正月晦日闻雁
作者：弘历
朝代：清
体裁：七言绝句

今年遇闰迟春节，赵北未看人字过。落尽蓂方闻嘹唳，果然阳鸟信堪多。
正月晦日马上口号
作者：弘历
朝代：清
体裁：七言绝句

阶蓂落尽过正月，恰与行程日日消。欢喜民情真美景，底须故事举唐朝。
正月次辛日祈谷礼成述事
作者：弘历
朝代：清
体裁：七言律诗

甫过辛岁值正辛，曰次犹先一日春。国重惟民民重谷，祀增以久久增寅。寰中昨幸休和遇，番外今应挞伐申。曲直夙蒙昭鉴迥，月三希递捷音频。
正月次辛祈谷礼成述事一律
作者：弘历
朝代：清
体裁：七言律诗

运转璿玑支干轮，祈年占熟值兹辰。正元初酉逮次酉，春后中辛即上辛。进俎一元升大武，在悬九奏叶韶钧。躬承谷祀四十岁，终始惟诚勖永寅。
武夷一曲精庐
作者：弘历
朝代：清
体裁：七言绝句

名山初步未云深，峰有神姿泉有音。比似武夷才一曲，许多奇境自兹寻。
武夷一曲精庐
作者：弘历
朝代：清
体裁：六言诗

岩根水绕阶除，步廊曲折云疏。拟议以成变化，武夷一曲精庐。
武夷一曲精庐
作者：弘历
朝代：清
体裁：古风

言胜彼以山，是独胜以水。水亦非浩瀚，一曲斯足矣。渒�挂崖口，澴瀯围砌齿。武夷我岂见，想或有同此。因思世间物，何莫非名拟。
武夷一曲精庐用庚子韵
作者：弘历
朝代：清
体裁：古风

摄山胜以山，然亦不乏水。命曰武夷曲，似哉而远矣。有石可枕头，有流可漱齿。王武子所云，适可用于此。然我忧勤人，未宜斯比拟。
武帐
作者：弘历
朝代：清
体裁：五言律诗

历顿行宫遍，初程武帐临。向方全似旧，启处恰宜今。新月冰窗纸，秋风促帛砧。每殊触目景，不易爱民心。
武帐一首
作者：弘历
朝代：清
体裁：七言律诗

武帐穹窿御苑张，上元钖宴岁为常。东鲜西笮胥幅辏，北漠南球总享王。布惠行时宁可阙，持盈保泰益无遑。大都举事毋忘旧，法祖规应奕叶蘉。
武成殿作
作者：弘历
朝代：清
体裁：五言律诗

紫光阁后殿，因额武成名。千载丹青貌，五年宵旰情。被天恩独厚，资众力斯诚。那更生馀望，回思幸以惊。
武成殿即事
作者：弘历
朝代：清
体裁：古风

筵开御延阁，仪具憩广殿。惟是念众劳，敢曰恃天眷。周廊泐壁诗，数载筹笔见。处泰益乾惕，际和戒安宴。武成一再过，孜孜图永奠。
武清县行馆作
作者：弘历
朝代：清
体裁：七言律诗

潞水上源春令浅，御舟体大送浮难。酌中因致为行馆，信宿缘图奉大安。固不可同成不说，于斯颇觉憩斯宽。有亭有阁则何必，率为慊然鲜为欢。
武试毕还宫太液池泛舟咏雪示词臣张鹏翀
作者：弘历
朝代：清
体裁：五言律诗

瀛岛三珠树，江城五月梅。液池犹滟滟，琼蕊正皑皑。著柳如添絮，溶波似酦醅。同舟羞李郭，赓韵有邹枚。
殊像寺
作者：弘历
朝代：清
体裁：五言律诗

是像即非像，文殊特地殊。毫端宝王刹，镜里焰光珠。法雨沧桑润，梵云朝暮图。高山仰止近，屏气步霄衢。
殊像寺
作者：弘历
朝代：清
体裁：五言律诗

殊像亦非殊，堂堂如是乎。双峰恒并峙，半里弗多纡。法尔现童子，巍然具丈夫。丹书过情颂，笑岂是真吾。
殊像寺三依皇祖元韵
作者：弘历
朝代：清
体裁：五言律诗

廿载别真域，重来谒净筵。默标戒定慧，总括律经禅。面面日和月，三三后即前。绘图成庙貌，不二那疑然。
殊像寺五依皇祖元韵
作者：弘历
朝代：清
体裁：五言律诗

五度赓奎什，六番经净筵。惟乘一时暇，那解四科禅。结习忘存昔，妙因不碍前。曾亲图相好，未识否乎然。
殊像寺再依皇祖原韵
作者：弘历
朝代：清
体裁：五言律诗

再至瞻殊像，维新焕法筵。匪因脩福业，可以悦真禅。结揽千山外，平量五载前。鹫峰直北望，树杪郁葱然。
殊像寺叠丙申韵
作者：弘历
朝代：清
体裁：五言律诗

殊像像文殊，岂云异貌乎。阔违忽两载，瞻礼此重纡。法演三千界，心传调御夫。无生祗二字，行处目瞠吾。
殊像寺四依皇祖元韵
作者：弘历
朝代：清
体裁：五言律诗

灵鹫峰之麓，珠宫启法筵。四山龙象卫，六度色空禅。中顶犹屏后，一溪宛带前。圣踪世出世，钦缅两应然。
殊像寺恭依皇祖元韵
作者：弘历
朝代：清
体裁：五言律诗

跨猊自何至，驻此象龙筵。乍睹无殊像，堪明不二禅。神光烛空际，柏子落阶前。那用登层顶，凭临意豁然。
殊像寺落成瞻礼即事成什
作者：弘历
朝代：清
体裁：七言律诗

殊像全规台庙模，撰辰庆落礼曼殊。金经蒙古犹常有，宝帙皇朝可独无。译以国书宣白业，习之修士翊浮图。虽然名实期相称，师利应嗤谓是乎。
殪虎行
作者：弘历
朝代：清
体裁：古风

秋狝额勒苏西那，麌麌之群纷其多。肩堕腕疲获已夥，乂报虎负崇山阿。隔谷择胜驻马视，佽飞健士周遮罗。耽耽猛兽不能出，翻陟峭壁沿嵯峨。刺矛发矢不能到，于菟意谓逃生过。虎神鎗合此际用，向壁命中时无何。堕崖众进兽已毙，颓然横陈荒草坡。二子窜入攒石窟，搜穴易殪祗顷俄。魏明不忍宁谓此，除恶务尽语岂讹。
每御乾清宫辄闻上书房诸皇子诵读声欣然会心兼忆旧况
作者：弘历
朝代：清
体裁：五言排律

呫哔达璿除，居稽切讲庐。为声何朗朗，毓德想鱼鱼。教子惭贞观，延师企二疏。岂如王氏癖，颇鄙李生渔。乐志因时敏，研精值岁馀。明窗晴旭暖，忽忆十年初。
每接江南督抚奏报水退田涸不误春耕既用慰念兼恐饰闻
作者：弘历
朝代：清
体裁：七言律诗

江北淮南刻系心，秋灾展转到冬深。始闻烧草宣房筑，旋盼栽秧泽国临。米价街头踊免贵，田功町畔耦堪寻。此音听已私增慰，还虑宁无饰匪谌。
每有吟咏辄以示大学士并南书房翰林等或命依韵迭和非以辞藻相誇尚几暇之馀相与优游翰墨亦可以陶性情验政事比之徵歌选舞不犹愈乎因书以示之
作者：弘历
朝代：清
体裁：古风

宣尼曾有训，群居不及义。况在君臣间，尤贵同兹志。譬彼舟楫具，大川方堪济。彼民有隐情，孰为达其意。或政有偏颇，孰为防其弊。三百一言蔽，曰惟无邪思。可知诗教正，其葩乃馀事。维予忝民上，奉三而出治。所愧理未纯，因之政多戾。皤皤二三臣，咸具经邦智。济济翰苑英，亦有责难谊。因言匡不逮，所益良匪细。若徒献颂词，恐滋后来议。
每至冬月辄写寒梅数枝因成短句二首·其一
作者：弘历
朝代：清
体裁：七言绝句

索笑巡檐意最亲，依然逢得弄珠人。恰如老干孤山侧，不负年年捷报春。
每至冬月辄写寒梅数枝因成短句二首·其二
作者：弘历
朝代：清
体裁：七言绝句

品兼蕴藉与风流，无咎犹然粉本留。漫道寒冬偏寂寞，明年芳事此从头。
每观旧日词臣赓和卷册惟馀大学士嵇璜一人朅尔成什并书赐之
作者：弘历
朝代：清
体裁：七言律诗

遣暇石渠旧迹披，西清赓和绻然思。率登鬼录嗟前后，祗剩嵇山不动移。四句六如真弗舛，电光石火讶于斯。得舆硕果喻君子，较彼韦平似胜之。
毕沅并奏荆江一切情形诗以志事
作者：弘历
朝代：清
体裁：七言律诗

逼江受害窖金洲，矶筑杨林竭力谋。谕寄仍教趁机善，奏来略见有功酬。南坍北涨势成顺，尺进寸前效欲收。伫待正流归大壑，军民安枕庶无忧。
毛益牧牛图·其一
作者：弘历
朝代：清
体裁：七言绝句

老牸前行随小犊，情虽不舐也相关。甫田雨足耕犁罢，春草如波纵龁閒。
毛益牧牛图·其二
作者：弘历
朝代：清
体裁：七言绝句

戴嵩闻说艺神绝，童子居然在两睛。脱壳安能容对照，广川别解诩精评。
毡室
作者：弘历
朝代：清
体裁：七言律诗

佛阁边傍停信宿，前途毡室按程披。依然宵旰万几敕，耐可春秋四季宜。芸帙雅宜闲暇遣，绳床泮忘昨今移。巡南逐顿居行馆，虽省驼装此愧之。
毡室
作者：弘历
朝代：清
体裁：五言律诗

陆宿仍毡室，虚窗驹影留。往来任南北，寒暖适春秋。乍觉招新兴，兼宜纵远眸。顿移庐不改，拟合唤原舟。
毡庐
作者：弘历
朝代：清
体裁：七言律诗

不陋非奢庆有那，移行惟藉一封驼。年华就里常如旧，诗思于中强半多。金鸭篆纹垂燄穗，纸窗月影袅烟萝。每参性理消清暇，即境还同安乐窝。
毡庐
作者：弘历
朝代：清
体裁：七言律诗

十笏差强四季宜，程途日易向无移。琴斋潇洒何殊尔，布帐单寒却念之。莲缀玉虫批诺罢，兰垂金穗觅题迟。谩言宫室输苞茂，大禹应还较此卑。
毡庐
作者：弘历
朝代：清
体裁：七言律诗

塞北燕南惟所如，坐来吾亦爱吾庐。不愁白露侵黄幔，每引青山入碧疏。持偈宁殊十笏地，吟诗可命四宜居。端知茅土风犹在，何必灵光诩植蕖。
毡庐
作者：弘历
朝代：清
体裁：五言律诗

居安青嶂入，选胜白云平。不漏原胜瓦，匪雕那藉甍。苍林禦风峭，绿野坐霜清。逐日张还拂，于何著系情。
毡庐
作者：弘历
朝代：清
体裁：五言律诗

张拂常称便，止迁随所如。天临万象阔，山入一窗虚。罢猎支床憩，成诗就烛书。泉明先得句，吾亦爱吾庐。
毡庐
作者：弘历
朝代：清
体裁：七言绝句

怀居何必尚金铺，息体凝神惬所须。一室四隅常不改，开窗日日看山殊。
毡庐
作者：弘历
朝代：清
体裁：五言律诗

憩身便行止，可意适暄寒。俭矣原非陋，居之常得安。三春偏觉好，十笏已为宽。入夜清閒甚，芸编攲案观。
毡庐
作者：弘历
朝代：清
体裁：七言律诗

架木围毡制朴淳，明驼装载便时巡。舒张收卷浑如意，宵养昼存恰畅神。秉烛观书思汲古，披衣问政惕临民。江南塞北殊风景，个里拈来总静因。
毡庐
作者：弘历
朝代：清
体裁：七言律诗

瓦茨庸讵称行移，惟有毡庐到处随。卷合放开皆适可，今来昔往秖如斯。纸窗日日披新画，芸席行行就小诗。悬壁偶然试临镜，异前觉有几茎丝。
毡庐
作者：弘历
朝代：清
体裁：七言律诗

茨阶茅土漫相誉，张拂程途任所如。南北东西一行幄，秋冬春夏四宜居。底须防漏偏称瓦，适可消閒便展书。拱护亦多单布帐，斯之未觉独安予。
毡庐即景
作者：弘历
朝代：清
体裁：五言律诗

收围坐毳室，四宇布山云。日御须臾掩，雨丝飒沓棼。筑琴增峡响，锦绣隐峰纹。恰阅京中报，优沾益慰欣。
毡庐叠旧作韵
作者：弘历
朝代：清
体裁：七言律诗

碛坂连缰�者那，轻驮拂室过明驼。芋宁且喜三间足，结搆刚消半刻多。向野阶惟事剪艾，倚岩窗得号延萝。年来饱识其中味，雁塞龙沙风月窝。
毡庐夜雨
作者：弘历
朝代：清
体裁：五言律诗

云阴便思雪，获否尚疑然。何幸逢春雨，真资润大田。披寒一庐永，听响半宵连。为想明朝路，芳郊景异前。
民数谷数
作者：弘历
朝代：清
体裁：古风

民数谷数国之本，每岁各省令具奏。因命司农计损益，观之持盈惧益懋。谷数较于初践阼，增才十分一倍就。民数增乃二十倍，固幸太平滋生富。以二十倍食一倍，谷价踊贵理非谬。谷贵因之诸物贵，何怪近利居奇售。返淳拟欲禁奢费，游手谋食恐难副。设曰驱之尽务农，那得许田供耕耨。水旱赈济数逾万，无过补苴其罅漏。三免正供两免漕，未见闾阎生计茂。长此安穷不敢言，蒿目怵心吁天祐。绥丰或尚可支持，惕息中丰又难遘。
民谷数岁终各省奏民数谷数因成是什
作者：弘历
朝代：清
体裁：七言绝句

民数益增谷不增，食之者众价常腾。别无善策资补苴，宵旰惟虔祝岁登。
气候
作者：弘历
朝代：清
体裁：古风

气候自南北，其言将无然。予年十一二，仲秋必木兰。其时鹿已呦，皮衣冒雪寒。及卅一二际，依例往塞山。鹿期已觉早，高峰雪偶观。今五十三四，山庄驻跸便。哨鹿待季秋，否则弗鸣焉。都大廿年中，暖必以渐迁。语罢自复疑，得半非得全。此固宇宙来，所有山与川。太古至今日，不知几魄渊。审如向所云，暖过北溟壖。邵子天津桥，怪语非正诠。或者人烟辏，以致默转旋。协时将育物，不息惟惕乾。
水乐洞
作者：弘历
朝代：清
体裁：五言律诗

八音独无水，一洞乃兼全。激石才越若，摐金恒绎然。竹丝匏有坏，土木革非坚。不待太师作，千秋角徵弦。
水乐洞
作者：弘历
朝代：清
体裁：五言律诗

水乐探幽洞，鍧铿果异常。尽消诸虑处，繁会八音场。非竹还非革，中宫亦中商。妙张洞庭趣，何必问东阳。
水乐洞
作者：弘历
朝代：清
体裁：古风

烟霞岭下水乐洞，嘉泰以来屡废兴。宇宙浩劫原自有，水石之势聊相乘。其兴其废偶所值，曰水曰石初无意。五音六律宁所期，不得其平则亦未。或云似道得深求，因之振响胜地留。是诚涂污水乐矣，水乐有识应含羞。
水乐洞口号
作者：弘历
朝代：清
体裁：六言诗

何声不中宫商，相遭泉石其常。宇内似此多矣，重儓奚独东阳。
水乐洞用苏轼韵
作者：弘历
朝代：清
体裁：古风

君不见三郎未辨泾与渭，却厌丝桐淡于水。又不见兴公作赋强出头，目空一切低九州。持示荣期高位置，掷地金石声应流。都官别开闻思窍，创名水乐俗人笑。俗人笑博雅人喜，致使东坡契清照。钱塘春月驻巡辕，烟霞岭下鸣钧天。更道东阳亦有此，相去不过两郡间。偶闻谓是招在徵，即景成吟亦堪喜。归来跋马苏公堤，至今想像知音耳。
水乡
作者：弘历
朝代：清
体裁：七言绝句

水乡也自艺桑麻，去岁霪霖潦齧沙。絜矩原田经涝者，合教一例赈期加。
水云居
作者：弘历
朝代：清
体裁：古风

御湖虽弗宽，颇具沧波趣。水云本一家，然各有时遇。春之水云艰，夏之水云屡。艰每愿其来，屡每愿其去。水云岂有意，而人殊好恶。好恶分公私，即公亦情附。谁能去安排，忘情任其素。
水云居
作者：弘历
朝代：清
体裁：七言绝句

有本水原流止异，无心云或去来时。任其不竞及迟者，我岂能如杜老诗。
水仙
作者：弘历
朝代：清
体裁：七言绝句

清泉白石托幽芳，等度孤高若可方。了了祗消挥几笔，胜他大令十三行。
水仙子 其三十五 夹镜鸣琴
作者：弘历
朝代：清
体裁：词

垂丝风里木兰船。拍拍飞凫破渚烟。临渊无意渔人羡，空明水与天。琴心莫说当年。移情远，不在弦。付与成连。
水周堂
作者：弘历
朝代：清
体裁：五言律诗

一带寿山右，数间明水湄。图书千古秀，烟月八窗宜。蒲芷微馨动，松篁远籁吹。西峰云吐重，甘泽愿乘时。
水周堂
作者：弘历
朝代：清
体裁：七言绝句

佳问山西致最幽，水周今日是冰周。玉壶中趣谁知得，祇在龙标句里求。
水周堂
作者：弘历
朝代：清
体裁：五言律诗

冰解漾新流，书堂信水周。伊人谁宛在，胜日我因游。刺渚迟蒲芷，浴波喜鹜鸥。掞笺吟五字，偶值兴相投。
水周堂
作者：弘历
朝代：清
体裁：七言绝句

前俯明湖后曲池，澄泓映带近阶墀。一年几日此閒坐，秋月春风付碧漪。
水周堂
作者：弘历
朝代：清
体裁：古风

山轩祇依山，水堂却绕水。依者仁之端，绕者智之体。智故动有行，仁乃静无徙。相资相得章，而章鉴为美。凭栏一揽间，即境会斯旨。
水周堂
作者：弘历
朝代：清
体裁：七言绝句

意行朅至水周堂，四面冰光晃日光。设事悟知冰即水，不波则亦定何妨。
水周堂
作者：弘历
朝代：清
体裁：五言律诗

户对西山爽，阶含北渚流。一庭画无尽，四面镜常浮。清兴不期引，澄观随分投。如云比德泽，亦欲万民周。
水周堂
作者：弘历
朝代：清
体裁：五言律诗

昆明富乎水，是用水周堂。纵目澄观惬，喻舟出治蘉。无风不波好，有夏待莲芳。兴我渴贤意，蒹葭孰一方。
水周堂
作者：弘历
朝代：清
体裁：五言律诗

春水初生际，溪堂小憩时。曰周无不足，以义有馀思。三府昨年旱，万民此日饥。虽颁加赈旨，可得一无遗。
水周堂
作者：弘历
朝代：清
体裁：五言律诗

春水溶溶满，春堂号水周。静含心不息，动认性随流。白芷漾纹细，绿杨蘸影柔。须弥齐枣叶，何碍芥为舟。
水周堂
作者：弘历
朝代：清
体裁：古风

构堂水中央，而非洲渚上。文石以为基，绿纱以为障。荷风席间馥，漪影檐端漾。俯临契澄照，朅憩惬素尚。渭滨倘可期，将从钓者访。
水周堂
作者：弘历
朝代：清
体裁：七言律诗

气霁云閒上下鲜，虚堂即景会真诠。不离秦国一方在，知是南华第几篇。蛩送响依风草听，荷馀香带露华搴。于斯岂厌周旋久，勤政惟虞乖体乾。
水周堂
作者：弘历
朝代：清
体裁：古风

湖上搆洞轩，四面沧浪意。凭栏搴白芷，沙棠不须试。卧波虹饮练，倒影山澄翠。怡性翰墨芳，乐志智仁备。水周拟虚舟，浅言具深义。常凛荀卿论，匪慕庄生致。
水周堂
作者：弘历
朝代：清
体裁：五言律诗

疏轩驾牝壑，文席拟虚舟。奇揽烟波态，清供耳目谋。岚光罨窗远，澜彩漾檐浮。澄湛清华赏，心期托达周。
水周堂口号
作者：弘历
朝代：清
体裁：七言绝句

循名责实步堂陬，底事凝坚波不流。悟得即冰即是水，工夫岂藉向他求。
水周堂口号
作者：弘历
朝代：清
体裁：七言绝句

春水初生绿且柔，溶溶漾漾带堂周。惕然为忆九歌语，汲井王明可忘不。
水周堂口号
作者：弘历
朝代：清
体裁：七言绝句

溪上书堂号水周，静看其澈动其流。设如书画米家拟，吾亦因民慎载舟。
水围六首·其一
作者：弘历
朝代：清
体裁：七言绝句

山蒐水猎合兼修，钦仰仁皇纬武猷。散布联行皆合度，凿池底藉袭炎刘。
水围六首·其三
作者：弘历
朝代：清
体裁：七言绝句

舟围创举合禽渔，岂必三虞稽礼书。比似杨雄何太陋，长杨枉自诩周阹。
水围六首·其二
作者：弘历
朝代：清
体裁：七言绝句

淀池春水碧于蓝，凫雁驾鹅乐意湛。集止固佳飞亦得，要当临取戒其贪。
水围六首·其五
作者：弘历
朝代：清
体裁：七言绝句

春气乍暄还乍冷，羽禽时去亦时来。空行正复何妨也，南史奚称褚炫才。
水围六首·其六
作者：弘历
朝代：清
体裁：七言绝句

舟奉慈宁春旭和，绿蒲白芷漾新波。环观士卒皆凫藻，讵我能因锡类多。
水围六首·其四
作者：弘历
朝代：清
体裁：七言绝句

幞头导中吾常笑，怀鸭潜投彼底为。我有素心宁未悉，于凡务实讵惟兹。
水围旋跸驻赵北口
作者：弘历
朝代：清
体裁：五言律诗

四日行春淀，舟围习水虞。每因瞻祖烈，长此奉慈娱。野景供诗句，溪乡总画图。意宣得言返，正用息烝徒。
水师提督柴大纪奏固守诸罗信至即加恩封为一等义勇伯诗以志劝
作者：弘历
朝代：清
体裁：七言排律

正月诸罗克复才，结营墙筑更沟开。旋闻夏杪贼猖獗，竟敢城攻恣击豗。以少胜多策真壮，联孤为众志犹恢。义民勇士感诚笃，禦垒输粮弗懈颓。有旨相机计求别，直陈固守志毋回。析骸为爨虽未至，望眼已穿待援来。督饬进兵莫迟耳，优颁加爵实宜哉。重臣劲旅兹将到，剪寇书勋凯宴陪。
水心榭
作者：弘历
朝代：清
体裁：古风

堤界内外湖，内高外即低。然为水则一，敞榭实当之。水心额楣端，犹是尧年题。澄照翻漪影，左右无不宜。山林展画镜，鸢鱼协化机。随方入静观，郑崇喻何卑。
水心榭
作者：弘历
朝代：清
体裁：古风

堤界内外湖，外低内水高。虚榭堤中间，夹镜光相交。练影漾楣梠，筑声喧砌坳。如在玉壶冰，奚用垂麟毫。江城问谢公，何以独称遨。
水心榭二首·其一
作者：弘历
朝代：清
体裁：七言绝句

塞水易流难在蓄，亘堤制闸乃成湖。当年经画而今仰，乐利万方祗此乎。
水心榭二首·其二
作者：弘历
朝代：清
体裁：七言绝句

内水高而外水低，骑堤榭可望东西。捕鱼于外置之内，每笑吾心有不齐。
水心榭口号
作者：弘历
朝代：清
体裁：七言绝句

内水原高外水低，水心虚榭枕长堤。设如秋水南华悟，于不齐中水本齐。
水志
作者：弘历
朝代：清
体裁：七言绝句

水志消将一尺二，原因蓄水灌菑畬。虽然旧度卒难复，三寸欣看涨雨馀。
水月
作者：弘历
朝代：清
体裁：古风

春月固已佳，水月尤为好。昨每云阴笼，兹值霁宵皎。金塔卧波心，千丈光浩渺。随流而常住，是中含妙道。
水月
作者：弘历
朝代：清
体裁：五言律诗

是水皆涵月，宁分江复湖。半圆常与共，千万总无殊。掬手空劳耳，观心得似乎。一沤如幻起，中亦有形模。
水月二首 其一 水
作者：弘历
朝代：清
体裁：五言律诗

水是山之脉，山乔水益灵。为湖真淡沱，在峡愈清泠。饮夕鹿呼侣，照晨鹤刷翎。一轮秋月印，那更数三星。
水月二首 其二 月
作者：弘历
朝代：清
体裁：五言律诗

感应方诸在，由来本一家。半非全体缺，满讵析毫加。倚树玉眠兔，入波金闪蛇。上人参得未，莫漫诩清华。
水月庵
作者：弘历
朝代：清
体裁：七言绝句

一区竺宇万山中，无路其间有路通。是水何妨皆是月，如如大士坐观空。
水月庵
作者：弘历
朝代：清
体裁：六言诗

一岭迥隔西东，竺庵石径曲通。如是花宫林下，何殊宝月水中。真机不藉僧梵，清华亦有松风。空翠庭阴忽落，问谁习寂义公。
水月庵
作者：弘历
朝代：清
体裁：古风

何处而无水，何水而无月。其分三千界，其合一毫发。分合谁所为，东出而西没。普门坐如如，万劫示宝筏。
水月庵
作者：弘历
朝代：清
体裁：七言绝句

径似虹桥有路登，月天天水映空澄。来瞻恰值中元节，燃百千灯祇一灯。
水月庵
作者：弘历
朝代：清
体裁：古风

憩息既以久，陟降亦言归。山栈下盘旋，林光锁翠微。竺庵当路中，依岩辟禅扉。屏营礼大士，水月相依稀。是室岂维摩，不希花雨飞。
水月庵
作者：弘历
朝代：清
体裁：七言绝句

树色千峰翠浪流，花宫悬是广寒秋。于中大士如如坐，问尔起心分别不。
水月庵
作者：弘历
朝代：清
体裁：七言律诗

梵区本在万山中，达观原如水月同。下界每因翘绝顶，广寒何异丽虚空。不生波处心恒定，大寂光天相总融。未可于斯便止步，栴檀林有路还通。
水月庵
作者：弘历
朝代：清
体裁：七言绝句

水月竺庵如是住，山心精舍适于旁。欲因动静标仁智，不向异同论幻常。
水月庵
作者：弘历
朝代：清
体裁：七言绝句

波翻万树碧瀛同，如是中间梵宇通。水月漫言虚想像，琉璃界本广寒宫。
水月庵
作者：弘历
朝代：清
体裁：七言绝句

盘旋仄栈落斜深，路便归途竺宇寻。大士莲花须上坐，如如常听海潮音。
水月庵
作者：弘历
朝代：清
体裁：古风

盘磴下崇椒，岞崿更几曲。就平得小庵，弗庄严尚朴。白衣坐大士，如月水中浴。言一犹不可，何况以二目。解者曰千江，真成狗尾续。
水月庵
作者：弘历
朝代：清
体裁：古风

竺庵两山中，一涧向东酾。普门大士居，水月名缘此。水为大慈施，月为大悲已。因何知其然，试可申厥旨。水无困弗济，慈也大莫比。月无幽弗照，悲也大所以。斯惟泉魄喻，泉魄固在里。我岂涉禅言，然亦合禅理。坐观世音者，曰如是如是。
水月庵
作者：弘历
朝代：清
体裁：七言绝句

飞来悬宇驻㟹嶆，大似广寒霄汉高。试看崖枝将涧叶，也如碧海舞波涛。
水月精舍
作者：弘历
朝代：清
体裁：五言律诗

临水有山崖，崖巅小筑斋。波心常得月，座上恰宜怀。半满都无碍，古今鲜并佳。六情淘洗尽，剩祇静因皆。
水月精舍
作者：弘历
朝代：清
体裁：五言律诗

丹崖俯绿水，精舍筑崖巅。秋仲方言到，西南新月悬。清华连上下，迥意泯蹄筌。元奘勤诠释，安知指上禅。
水月精舍
作者：弘历
朝代：清
体裁：古风

冬月飒可怜，塞水寒未冻。岩斋一再登，俯畅诚堪弄。心掬不以手，镜光翻在栋。冰鱼潜罢跃，谷鸟啽犹哢。圣教标清华，因之缅鸾凤。